title: Elizabeth Wilson

text: Wilson kuoli 94-vuotiaana 9. toukokuuta 2015 Connecticutin New Havenissa.


title: Käte Nyberg

text: Käte Nyberg on vuoden 1979 Miss Suomi -kilpailun toinen perintöprinsessa. Miss Suomeksi valittiin tuolloin Päivi Uitto. Nyberg valittiin samana vuonna myös Miss Skandinaviaksi ja hän sijoittui Japanissa Miss International Beauty -kilpailussa neljänneksi. Nykyään Nyberg asuu perheineen Yhdysvalloissa.


title: Käte Nyberg

text: Miss Suomi -kilpailun aikaan Nyberg oli 22-vuotias tammisaarelainen opiskelija. Hänet valittiin kilpailussa lehdistön ihannetytöksi.


title: Jarno Laitinen

text: Jarno Laitinen (s. 27. maaliskuuta 1988 Pirkkala) on suomalainen jääkiekkoilija. Pelipaikaltaan hän on maalivahti. Edellisen kerran Laitinen on pelannut kaudella 2013–2014, jolloin hän edusti Mestis-seura Lempäälän Kisaa.


title: Jarno Laitinen

text: Laitinen aloitti jääkiekkoilun 7-vuotiaana Pirkkalan Ilveksessä. Hän debytoi ammattilaisena Tampereen Ilveksessä. Hän voitti Ilveksessä C- ja B-junioreiden Suomenmestaruuden ja siirtyi kaudeksi 2007–2008 JYPiin, kun hän teki joukkueen kanssa 2+1-vuotisen sopimuksen. Ilveksessä hän kamppaili peliajasta samanikäisen Riku Heleniuksen kanssa. Vuonna 2004 tullut vaikea lonkkavamma piti Laitisen kuitenkin sivussa peleistä yli vuoden. Loppukaudeksi 2010–2011 hän siirtyi Lahden Pelicansiin. Seuraavan kauden alussa Laitinen siirtyi Tšekin Extraligan HC Kometa Brnoon, joka kuitenkin vuokrasi hänet välittömästi 1. Ligan Piráti Chomutoviin.


title: Tulipunainen kyyhkynen

text: Tulipunainen kyyhkynen on Matti Kassilan elokuva vuodelta 1961. Elokuvan idea tuli ohjaaja Kassilan omasta unesta. Tulipunainen kyyhkynen on "[Komisario] Palmuja selvästi vakavahenkisempi, film noir -vaikutteinen teos". Elokuvan on tuottanut Toivo Särkkä, ja tuotantoyhtiö on Suomen Filmiteollisuus.


title: Tulipunainen kyyhkynen

text: Elokuvan päähenkilö on kirurgi Olavi Aitamaa, joka alkaa epäillä nuorta vaimoaan uskottomuudesta. Hän seuraa vaimoaan ja näkee tämän suutelemassa toista miestä. Olavi raivostuu, mutta pian punatukkainen kaunotar saa hänet pauloihinsa. Alkaa tapahtua kummia.


title: Tulipunainen kyyhkynen

text: Elokuva kuvattiin osin keskellä Helsingin ihmisvilinää. Pääosaa näyttelee Tauno Palo, joka näytteli kolmen vuosikymmenen ajan elokuvien sankarirooleja ja jonka viimeiseksi elokuvaksi tämä jäi. Myös elokuvassa esiintyvä Suomen Filmiteollisuuden pitkäaikainen näyttelijä Anton Soini kuoli pian elokuvan ensi-illan jälkeen.


title: Tulipunainen kyyhkynen

text: Kun elokuvan tekoaikaan Modest Savtschenkon (Kansan Uutiset) mukaan elettiin suomalaisen elokuvan alennustilaa, hän yllättyi tästä elokuvasta myönteisesti: "Filmituotantomme nykytilassa se tekee melko yllättävän vaikutuksen". Samalla positiivisella linjalla jatkoivat muutkin aikalaiskriitikot.


title: Tulipunainen kyyhkynen

text: 2010-luvulla elokuvaa luonnehdittiin eräässä kritiikissä psykotrilleriksi. Vaikutteita siinä nähdään niin Alfred Hitchcockilta, Fritz Langilta kuin Michelangelo Antonionilta. Erään toisen kriitikon samanlinjainen luonnehdinta elokuvasta on, että se on kokeellinen psykologinen jännäri, jossa käsitellään syyllisyyden- ja ahdistuksentunteita. Musiikki on kaikkein moderneinta.


title: Luft-Fahrzeug-Gesellschaft

text:
Luft-Fahrzeug-Gesellschaft (LFG) oli saksalainen lentokoneiden valmistaja ensimmäisessä maailmansodassa. Se tunnetaan parhaiten "Roland"-koneistaan, joista tunnetuimmat olivat
Roland C.II ja Roland C.IV. Yhtiö valmisti myös joitakin ilmalaivoja.


title: Luft-Fahrzeug-Gesellschaft

text: LFG aloitti toimintansa 1908 ilmalaivojen valmistajana. Ensimmäinen rakennushanke oli ilmalaiva, jonka suunnitteli August von Parseval. Se otettiin käyttöön 1910 nimellä PL.II. Neljä muuta ilmalaivaa valmistettiin aikavälillä 1910–1918.


title: Luft-Fahrzeug-Gesellschaft

text:
Franz Schneider liittyi yritykseen ja alkoi suunnitella koneita käyttäen nimeä "Roland".
Ensimmäinen onnistunut lentokone oli Roland C.II -tiedustelukone.


title: Luft-Fahrzeug-Gesellschaft

text: Roland C.II:sta kehitettiin hävittäjä, josta käytettiin nimeä Roland D.I. Kone havaittiin kuitenkin sopimattomaksi hävittäjätehtäviin, koska koneesta ei nähnyt tarpeeksi hyvin suoraan eteenpäin. Puute korjattiin Roland D.II:ssa, mutta se jäi Albatros D.I:sen varjoon.


title: Luft-Fahrzeug-Gesellschaft

text: Sodan jälkeen lentokoneiden valmistus Saksassa kiellettiin ja yhtiö rupesi valmistamaan ilmalaivoja ja pelastusveneitä. Yhtiö lopetti toimintansa 1933.


title: Jänhijoen rautatiesilta

text: Jänhijoen rautatiesilta on Jokioisten kunnassa Kanta-Hämeen maakunnassa sijaitseva Jänhijoen ylittävä silta. Silta sijaitsee noin puoli kilometriä etelään kapearaiteisen Jokioisten Museorautatien Minkiön asemalta.


title: Jänhijoen rautatiesilta

text: Silta on otettu käyttöön 1898 yhdessä Humppilasta Forssaan johtavan kapearaiteisen Jokioisten rautatien kanssa. Kun Jokioisten rautatie lakkautettiin ja kaksi kolmasosaa radasta purettiin, oli myös Jänhijoen silta tarkoitus romuttaa. Museorautatieaktiivit siirsivät hallinnassaan olevan höyryveturin sillalle estääkseen sillan romuttamisen. Lopulta Minkiön aseman ja Jokioisten välinen osuus, mukaan lukien silta, siirtyivät nykyisen Jokioisten Museorautatie Osakeyhtiön omistukseen.


title: Jänhijoen rautatiesilta

text: Sillan pituus on 16,2 metriä. Rakennusvaiheessa sillan perustuksien alle iskettiin 96 kappaletta 20-metrisiä puupylväitä lujittamaan saviseen maaperään rakennettavan sillan rakenteita. Sillan maatukina on kivimuurit. Siltakansi käsittää yhden jänteen, joka on tuettu molemmista päistään liukulaakereiden päälle. Liukulaakereiden tukipisteiden välinen etäisyys on 15,6 metriä. Siltajänne on rautarakenteinen, ja se on koottu paikan päällä niittaamalla. Rautaosat on valmistanut saksalainen Harkort AG.


title: Jänhijoen rautatiesilta

text: 24. huhtikuuta 1918 silta yritettiin tuhota räjäyttämällä. Räjähdyspanos oli asetettu sillan pohjoispään laakerin alle. Räjähdys aiheutti siltajänteen taipumisen, mutta jänne saatiin väliaikaisesti korjattua. Lopulliset korjaukset tehtiin vasta vuonna 1928.


title: Aviatik

text:
Automobil und Aviatik AG oli saksalainen lentokoneiden valmistaja ensimmäisessä maailmansodassa. Yhtiö perustettiin Mülhausenissa
(nykyisin osa Ranskaa) 1910 ja siitä kehittyi nopeasti maan johtava lentokoneiden valmistaja. Yritys siirtyi Freiburgiin 1914 ja perusti tytäryhtiön Wienniin nimellä Österreichesche-Ungarische Flugzeugfabrik Aviatik. Sen tunnetuimmat koneet olivat Aviatik B.I ja Aviatik B.II.


title: Autumn in Nimes

text: Autumn in Nimes on brittiläisen Dire Straits -yhtyeen live-DVD, joka julkaistiin vuonna 2005. Se sisältää Ranskan Nîmesissä 29. syyskuuta 1992 taltioidun Dire Straitsin keikan.


title: Maahan, senkin hölmö!

text: Maahan, senkin hölmö! (, , tunnetaan myös nimillä "Duck, You Sucker!" ja "Once Upon a Time... the Revolution") on vuonna 1972 valmistunut lännenelokuva. Elokuvan on ohjannut Sergio Leone.


title: Maahan, senkin hölmö!

text: Elokuva jäi Leonen viimeiseksi western-elokuvaksi. Kritiikeissä on todettu sen jäävän aiempien varjoon, ja siitä puuttuu niiden karisma.


title: Maahan, senkin hölmö!

text:
Pääosia näyttelevät Rod Steiger ja James Coburn. Leone tarjosi John Malloryn roolia alun perin Clint Eastwoodille, joka kuitenkin kieltäytyi. Juanin roolia puolestaan kaavailtiin alun perin Eli Wallachille, mutta Leone halusi kansainvälisesti tunnetumman tähden, jolloin Rod Steigerin nimi tuli esiin.
Eletään Meksikon vallankumouksen aikoja. Juan Miranda on kapinen rosvo, joka haaveilee isänsä unelman täyttämisestä – ryöstää Mesa Verden pankki ja paeta Amerikkaan. Juan tapaa John Malloryn, irlantilaisen vallankumouksellisen terroristin, joka näyttää tietävän paljon räjähteistä. Juan ehdottaa Johnille pankin ryöstämistä ja niinpä John lähtee Juanin mukaan ja kaksikko alkaa suunnitella ryöstöä. Kaksikko kuitenkin sekoittuu mukaan vallankumouksen melskeisiin, jossa yritetään muun muassa vapauttaa poliittisia vankeja.


title: Walt Ader

text: Walter 'Walt' Ader (15. joulukuuta 1913, Long Valley, New Jersey – 25. marraskuuta 1982, Califon, New Jersey) oli yhdysvaltalainen moottoriurheilija. Hän osallistui vuonna 1950 kerran Indianapolis 500 -kilpailuun Rae-tallissa tullen sijalle 22.


title: Snookerin maksimibreikki

text: Snookerissa maksimibreikki tarkoittaa maksimaalisen pistemäärän saavuttamista yhdellä lyöntivuorolla. Tämä tehdään lyömällä jokaisen punaisen pallon (15 kappaletta, arvo 1 piste) jälkeen musta pallo (arvo 7 pistettä) sekä lopuksi kaikki väripallot järjestyksessä pienimmästä suurimpaan (yhteensä 27 pistettä). Näin kokonaispistemääräksi tulee 147.


title: Snookerin maksimibreikki

text: Pallojen pistearvot:


title: Snookerin maksimibreikki

text: Ammattilaisturnaustasolla Ronnie O'Sullivan on ainoa joka on kyennyt suorittamaan maksimibreikin 15 kertaa. O'Sullivan pitää nimissään myös maksimibreikin nopeusennätystä: viisi minuuttia 20 sekuntia MM-kilpailuissa vuonna 1997.


title: Snookerin maksimibreikki

text: "Freeball"-tilanteesta on mahdollista suorittaa teoreettinen maksimibreikki, joka on 155 pistettä. Freeball-tilanteessa vastapelaaja on tehnyt virhelyönnin, jonka seurauksena pelaaja on "snooker"-tilanteessa, jossa punaista palloa ei pysty lyömään suoralla lyönnillä. Tällöin pelaajalla on oikeus lyödä jokin väripallo siten, että se lasketaan ylimääräiseksi punaiseksi palloksi ja sen pussittamisesta hyvitetään yksi piste. Näin ollen pöydällä on 15 punaisen pallon sijaan periaatteessa 16 punaista ja täten avautuu mahdollisuus kahdeksalle lisäpisteelle (1+7 pistettä).


title: Snookerin maksimibreikki

text: Snooker-ammattilainen Jamie Cope on todistajien läsnä ollessa kyennyt harjoituspelissä tekemään teoreettisen maksimibreikin. Tähän ei tiettävästi ole kukaan muu pystynyt.


title: Snookerin maksimibreikki

text: Ronnie O'Sullivan on tehnyt kolme nopeinta maksimibreikkiä:


title: Andreas Maislinger

text: Andreas Maislinger (s. 26. helmikuuta 1955 St. George, Itävalta) on historioitsija. Hän on perustanut Itävaltalaisen holokaustin muistotilaisuuden, () sekä ollut edistämässä mahdollisuutta suorittaa ns. itävaltalainen ulkomaillapalvelus.


title: Andreas Maislinger

text: Maislinger opiskeli lakia sekä politiikan tiedettä Salzburgissa sekä Itä-Euroopan historiaa Wienissä ja kävi myös vierailuilla muun muassa Frankfurt am Mainissa sekä Innsbruckissa. Vuonna 1980 hän sai tohtorin arvonimen tutkielmastaan, joka koski Itävallan puolustuspolitiikkaa. Myöhemmin hän työskenteli University and the Institute of Political Science of Innsbruckissa, The University of New Orleansissa, Berliinin yliopistossa sekä Hewbrew University of Jerusalemissa. Vuonna 1982 Maislinger oli mukana perustamassa Itävallan itsenäisten rauhanpyrkimyksien yhteisöä () ja 1986 hän oli jäsenenä Itävalta-Israel -yhteisössä Tirolissa.


title: Andreas Maislinger

text: Vuodesta 1992 lähtien Maislinger on toiminut tieteellisenä johtajana jokavuotisessa "Braunauer Zeitgeschichte Tage" -tapahtumassa Braunau am Innissä. Yhdessä Andreas Hörtnaglin kanssa Maislinger oli perustamassa itävaltalaisen holokaustin muistotilaisuutta, Österreichischer Gedenkdienstia.


title: Andreas Maislinger

text: Hän julkaisi kolumneja Jüdische Rundschaussa vuoteen 1992 saakka.


title: Andreas Maislinger

text: Maislinger on ollut Georg Rendl Symposionin johdossa vuodesta 2003.


title: Andreas Maislinger

text: Vuonna 2005 Itävallan presidentti Heinz Fischer myönsi Maislingerille "Silbernes Ehrenzeichen um Verdienste der Republik Österreich" -mitalin hänen palveluksistaan Itävallan tasavallalle.


title: Fred Agabashian

text: Frederick 'Fred' L. Agabashian (21. elokuuta 1913, Modesto, Kalifornia-13. lokakuuta 1989, Alamo, Kalifornia) oli armenialais-yhdysvaltalainen moottoriurheilija, joka osallistui Indianapolis 500 -kilpailuun vuosina 1947-1957.


title: Fred Agabashian

text:
Formula 1 -sarjaan vuosina 1950-1960 kuuluvissa Indianapolis 500 -kilpailuissa hän oli parhaimmillaan kisoissa neljäs ja ajoi kerran paalupaikalle kaudella 1952.
Parempaa menestystä Agabashian sai midget cars -ajoluokissa, joissa voitti ensimmäisen mestaruutensa vuonna 1937 sekä BCRA mestaruuden vuosina 1946-48. Hän ajoi myös koppiautoja, joiden kautta hän pääsi Indianapoliksen kilpailuihin ensimmäistä kertaa vuonna 1947.


title: Fred Agabashian

text: Agabashian toimi tv-kommentaattorina kilpauransa jälkeen ja hänet nimettiin Midget Hall of of Fameen vuonna 1994.


title: Fred Agabashian

text: Agabashianin isä oli matemaatikko ja sisaruksista tuli laulajia hänen itse valitessa kilpa-ajajan uran itselleen.


title: Keski-Suomen pioneeripataljoona

text: Keski-Suomen pioneeripataljoona (lyhenne "KSPionP") oli Keuruulla sijaiseva Pioneerirykmenttiin kuuluva maavoimien rauhanajan joukkoyksikkö, jonka tehtävänä oli kouluttaa varusmiehistä sodan ajan pioneeri- ja suojelujoukkoja. Keski-Suomen pioneeripataljoonaan kuului neljä komppaniaa ja palkattua henkilöstöä keskimäärin 60 henkilöä. Pataljoonassa koulutettiin joukkoja pioneeri- ja raivaajapioneerikomppanioihin, suojelukomppanioihin sekä ilma- ja merivoimien käyttöön tarkoitettuja erikoisraivaajia ja suojeluryhmiä. Osa pioneeripataljoonan varusmiehistä koulutettiin erikoistehtäviin, kuten sotilaspoliiseiksi, suojelutiedusteluajoneuvon kuljettajiksi, suojeluhuoltomiehiksi sekä erikoisajoneuvojen ja työkoneiden kuljettajiksi. Varusmieskoulutuksen lisäksi pataljoonassa järjestettiin pioneeri- ja suojelujoukkojen kertausharjoituksia. Lisäksi yksikkö osallistui pääjoukko-osastonsa Pioneerirykmentin valmiustehtäviin.


title: Keski-Suomen pioneeripataljoona

text: Pataljoona harjoitteli Roosinpohjan harjoitusalueella Keuruulla.


title: Keski-Suomen pioneeripataljoona

text: Kokoonpanoon kuuluivat:Pioneeripataljoonan varusmiessaapumiserän vahvuus oli noin 500 asevelvollista, joista noin 25 % pääsi johtajakoulutukseen kouluttautumaan aliupseeriksi tai upseeriksi. Pääosa koulutettavista oli kotoisin Keski-Suomen, Vaasan ja Hämeen sotilaslääneistä.


title: Keski-Suomen pioneeripataljoona

text: Yksikkö siirtyi Keuruulle nyttemmin lakkautetusta Korian varuskunnasta vuonna 1967. Tuolloin silloinen Pioneerirykmentti lakkautettiin ja se jakautui Kymen pioneeripataljoonaan ja Keski-Suomen pioneeripataljoonaan. Yksikön tunnettuja komentajia on joukkoa vuodet 1981–1983 johtanut everstiluutnantti Matti Lukkari. Toinen pataljoonan pitkäaikainen komentaja oli everstiluutnantti Elja Puranen (1975–), joka on laatinut myös yksikön historiaa vuosina 1967–1987 koskevan teoksen. 2000-luvulla komentajana toimi everstiluutnantti Timo Laine. 1980-luvulla Pioneeripataljoonaan on kuulunut myös Konekomppania (KoneK/KSPionP).


title: Keski-Suomen pioneeripataljoona

text: Pioneeripataljoonan kunniamarssi on Koljonvirran marssi.


title: Kurt Ahrens Jr.

text: Kurt Ahrens Jr. (s. 19. huhtikuuta 1940, Braunschweig, Saksa) on entinen saksalainen kilpa-autoilija. Hän kilpaili lähinnä urheilu- ja vakioautoilla, mutta osallistui myös neljään Formula 1 -sarjan Saksan Grand Prix -kilpailuihin kausilla –. Hän oli parhaimmillaan seitsemäs.


title: Constantin Wilhelm Lambert Gloger

text: Constantin Wilhelm Lambert Gloger (17. syyskuuta 1803 Kasischka, Sleesia – 30. joulukuuta 1863 Berliini) oli saksalainen eläintieteilijä ja lintutieteilijä.


title: Constantin Wilhelm Lambert Gloger

text: Gloger opiskeli luonnonhistoriaa Berliinissä ja Breslaussa 1824–1830, jolloin hänet promovoitiin Breslaussa. 1831 hänet valittiin saksalaisen luonnontieteilijöiden akatemian "Deutsche Akademie der Naturforscher Leopoldina, Halle" jäseneksi. Hän työskenteli Berliinissä Eläinmuseossa 1834 alkaen ja julkaisi artikkeleitaan "Journals für Ornithologie"ssa.


title: Constantin Wilhelm Lambert Gloger

text: Hän oli ensimmäinen, joka huomasi rakenteelliset erot pääskyjen ("Hirundinidae") ja tervapääskyjen ("Apus") välillä.


title: Constantin Wilhelm Lambert Gloger

text: Hänen teoriaansa perustuu ns. Goglerin sääntö, jonka mukaan eläimissä esiintyvän tumman pigmentin osuus kasvaa mentäessä lämpimämmille ja kosteammille seuduille.


title: Constantin Wilhelm Lambert Gloger

text: Gloger nimesi linnuista muun muassa kääpiötinamin suvun "Taoniscus" 1832.


title: Veli-Matti Ruisma

text: Veli-Matti Ruisma (s. 28. syyskuuta 1954 Pori) on entinen suomalainen jääkiekkoilija.


title: Veli-Matti Ruisma

text: Ruisma pelasi SM-sarjaa ja -liigaa Ässissä 12 kautta ja lisäksi neljä kautta Luulajassa Ruotsin 1. divisioonaa ja Elitserieniä. Hän edusti Suomen maajoukkuetta kaksissa MM-kisoissa ja yhteensä 43 maaottelussa, joissa hän teki viisi maalia ja sai neljä syöttöpistettä. Urallaan Ruisma pelasi SM-sarjassa ja -liigassa 328 runkosarjaottelua, teki 124 maalia ja antoi 165 syöttöä eli yhteensä 289 tehopistettä. Jäähyminuutteja Ruismalle kertyi 172. Pudotuspeleissä vastaavat tilastot olivat 30 ottelua, 11 + 19 = 30 tehopistettä ja 40 jäähyminuuttia. Ruisman uran parhaat saavutukset olivat Ässien mestaruus kaudella 1977–1978 ja osallisuus Luulajan nousussa Elitserieniin.


title: Veli-Matti Ruisma

text: Nykyisin Ruisma toimii Porin jäähallin kentänhoitajana. Hänen poikansa Kristian Ruisma pelasi jääkiekkoa Ässien A-junioreissa ja Mestiksen SaPKossa, KooKoosa ja HCKssa.


title: Monika Debertshäuser

text: Monika Deberthäuser (s. 18. syyskuuta 1952) on entinen itäsaksalainen maastohiihtäjä. Hän kilpaili 1970-luvulla ja voitti olympiapronssia 4 × 5 km viestissä vuoden 1976 talviolympialaisissa Innsbruckissa.


title: Vitali Denisov

text: Vitali Denisov (s. 27. helmikuuta 1976) on venäläinen maastohiihtäjä, joka kilpaili vuosina 1997–2003. Hän voitti pronssia takaa-ajossa vuoden 2001 hiihdon maailmanmestaruuskilpailuissa Lahdessa.


title: Vitali Denisov

text: Denisovin paras henkilökohtainen sijoitus talviolympialaisissa on 5. sija vuoden 2002 talviolympiaisista Salt Lake Citystä.


title: Aeros (lentokonevalmistaja)

text: Aeros on ukrainalainen yhtiö, jonka perustivat entiset Antonovin insinöörit 1990. Yhtiö valmistaa riippuliitimiä ja ranskalaista ultrakevyttä Best Off Sky -lentokonetta lisenssillä.


title: Ludovic Assemoassa

text: Amevou-Ludovic Assemoassa (s. 18. syyskuuta 1980 Lyon, Rhône-Alpes, Ranska) on togolainen jalkapalloilija, joka on edustanut muun muassa espanjalaista Granada 74:ää. 184 senttimetriä pitkän Assemoassan pelipaikka on puolustuksessa.


title: Ludovic Assemoassa

text: Assemoassa oli mukana Togon joukkueessa MM-kilpailuissa 2006 ja pelasi alkulohkon ensimmäisessä ottelussa Etelä-Koreaa vastaan.


title: Pekka Mäki (nyrkkeilyvalmentaja)

text: Veli-Pekka Mäki (s. 6. helmikuuta 1970 Kirkkonummi) on suomalainen nyrkkeilyvalmentaja, joka valmentaa muun muassa Amin Asikaista, Juho Tolppolaa ja Edis Tatlia sekä on järjestänyt kymmeniä ammattilaisnyrkkeilyiltoja. Hän toimii edellisten nyrkkeilijöiden lisäksi myös muun muassa Ville Piispasen ja venäläisen Dennis Shafikovin managerina P3Boxingissa. Mäki tekee useiden ammattinyrkkeilytallien kanssa yhteistyötä, myös Suomessa. Mäki myös valmentaa amatöörinyrkkeilyseura Kirkkonummen Nyrkkeilykerhossa. Hän kouluttautui vuosituhannen vaihteessa liikunnanohjaajaksi.


title: Pekka Mäki (nyrkkeilyvalmentaja)

text: Pekka Mäen isä on ammattinyrkkeilijänä tunnettu Olli Mäki.


title: Brandon (Manitoba)

text: Brandon on kaupunki Manitoban provinssissa Kanadassa. Se on Winnipegin jälkeen Manitoban toiseksi suurin kaupunki: vuoden 2006 väestönlaskennassa kaupungin asukasluku oli 41 511.


title: Brandon (Manitoba)

text: Kaupungin pohjoispuolella kulkee Kanadan läpi ulottuva Trans-Canada Highway, jota pitkin provinssin pääkaupunkiin Winnipegiin on matkaa noin 200 km. Pohjois-etelä suunnassa kaupungin läpi kulkee Manitoba Provincial Highway 10, joka yhdistää kaupungin etelässä Yhdysvaltoihin ja pohjoisessa Minnedosan, Dauphinin, Swan Riverin, The Pasin ja Flin Flonin kaupunkeihin. Kaupungin pohjoisepuolella sijaitsee Brandonin lentoasema josta on reittiliikennettä Winnipegiin ja Dauphiniin.


title: Brandon (Manitoba)

text: Kaupunki sijaitsee Westmanin hallintoalueella lounaisessa Manitobassa. Kaupungin läpi virtaa Assiniboinejoki. Se on maastoltaan hyvin tasaista, kaupungin lähistöllä ei ole mainittavia korkeuseroja.


title: Brandon (Manitoba)

text: Brandon sijaitsee preerialla ja tämän vuoksi ilmasto on puolikuiva, Köppenin ilmastoluokitus asteikolla BSk. Kesäisin tuulet puhaltavat useimmiten etelästä, tuoden alueelle lämmintä ilmaa. Talvisin tuulet puhaltavat yleisesti pohjoisesta ja luoteesta, tuden alueelle erittäin kylmää ilmaa Kanadan arktisilta alueilta.


title: Brandon (Manitoba)

text: Kaupungin heinäkuun keskimääräinen päivän korkein lämpötila on 26,5 °C ja matalin tammikuussa –23,9 °C. Vuotuinen sädemäärä on 472,7 mm.


title: Adriana Barraza

text: Adriana Barraza (s. 5. maaliskuuta 1956) on meksikolainen näyttelijä. Hän on tullut tunnetuksi varsinkin telenoveloista ja esiintynyt lisäksi useissa elokuvissa, merkittävänä esimerkkinä Alejandro González Iñárritun "Babelissa" (2006).


title: Adriana Barraza

text: Barraza oli vuonna 2007 ehdolla sekä parhaan naissivuosan Oscar-palkinnon että Golden Globen saajaksi. Hänet kutsuttiin samana vuonna Yhdysvaltain elokuva-akatemiaan.


title: Dirt-pyöräily

text: Dirt-pyöräily on maastopyöräilyn alalaji, jossa polkupyörällä hypitään hyppyreistä ja tehdään temppuja ilmassa sekä maassa. Dirt-pyörät poikkeavat muista pyöristä erityisesti siinä, että ne ovat muita pyöriä matalampia ja kestävämpiä. Alalla on kilpailuja, mutta harrastaminen on oma-aloitteista. Tavallisella maastopyörälläkin dirttiä voi harrastaa. Lajin temppuja ovat esimerkiksi linkku, no-footer, one-hander, table, one-footer, 180 ja 360. Dirt-pyörät ovat samankaltaisia kuin BMX-pyörät, mutta dirt-pyörissä ovat yleensä etujousitus ja pyörän tanko on samankaltainen, vaikkakin joskus lyhyempi kuin tavallisissa maastopyörissä temppujen tekemisen helpottamiseksi. Dirt-pyörä on myös kooltaan isompi kuin BMX-pyörä.


title: Elisabet Fjodorovna

text: Suuriruhtinatar Elisabet Fjodorovna (, "Jelizaveta Fjodorovna") (1. marraskuuta 1864 Darmstadt, Saksa – 18. heinäkuuta 1918 Alapajevsk, Neuvosto-Venäjä), syntyään Hessen-Darmstadin prinsessa Elisabet, suurherttua Ludvigin tytär, oli suuriruhtinas Sergei Aleksandrovitš Romanovin (1857–1905) puoliso. Suuriruhtinas oli Venäjän keisari Aleksanteri II:n poika. Elisabetin sisar puolestaan oli Venäjän viimeisen keisarin Nikolai II:n puoliso keisarinna Aleksandra Fjodorovna.


title: Elisabet Fjodorovna

text: Nuoruudessaan prinsessa Elisabetiä pidettiin yhtenä Euroopan kauneimmista naisista ja hänellä oli paljon ihailijoita, näiden joukossa tuleva Saksan keisari Vilhelm II.


title: Elisabet Fjodorovna

text: Elisabet avioitui suuriruhtinas Sergei Aleksandrovitšin kanssa Pietarissa 1884 ja otti nimen Elisabet ("Jelizaveta") Fjodorovna. Hän kääntyi ortodoksiseen uskoon vuonna 1891. Vuodesta 1892 he asuivat Moskovassa, johon suuriruhtinas oli nimitetty kenraalikuvernööriksi, ja kesäisin sen lähistöllä Iljinskin palatsissa. Heillä ei ollut omia lapsia, mutta he toimivat Sergein veljenpojan ja -tyttären, Dmitri Pavlovitšin ja Maria Pavlovnan kasvatusvanhempina, kun näiden isä oli maanpaossa.


title: Elisabet Fjodorovna

text: Elisabetin puoliso suuriruhtinas Sergei Aleksandrovitš kuoli salamurha-attentaatissa Moskovan Kremlissä 1905.


title: Elisabet Fjodorovna

text: Suruajan jälkeen Elisabet Fjodorovna muutti elämänsä, myi omaisuutensa ja omistautui köyhien ja kärsivien auttamiselle. Hän perusti Moskovaan Martan ja Marian naisluostarin, jonka yhteydessä oli myös sairaala ja orpokoti, ja toimi itse sen abbedissana.


title: Elisabet Fjodorovna

text: Lokakuun vallankumouksen jälkeen Elisabet Fjodorovna yhdessä eräiden muiden keisarin sukulaisten kanssa kuljetettiin Uralille. Hänet ja hänen seuranaan ollut nunna surmattiin Alapajevskin kaupungin läheisessä metsässä 18. heinäkuuta 1918, samassa yhteydessä kuin suuriruhtinas Sergei Mihailovitš, ruhtinaat Ioann Konstantinovitš, Konstantin Konstantinovitš ja Igor Konstantinovitš sekä runoilija Vladimir Palei. Sergei Mihailovitšia lukuun ottamatta heidät haudattiin elävinä kaivoskuiluun.


title: Elisabet Fjodorovna

text: Ortodoksisessa kirkossa suuriruhtinatar Elisabet Fjodorovnaa kunnioitetaan nykyään uusmarttyyrinä ja pyhänä.


title: Maria Schell

text: Maria Schell (alk. Margarete Schell, 15. tammikuuta 1926 Wien, Itävalta – 26. huhtikuuta 2005 Preitenegg, Kärnten) oli itävaltalainen näyttelijä. Hänen isänsä oli sveitsiläinen kirjailija ja äitinsä itävaltalainen näyttelijä. Hän oli myös näyttelijä Maximilian Schellin ja vähemmän tunnettujen näyttelijöiden Carl Schellin ja Immy (Immaculata) Schellin vanhempi sisar.


title: Maria Schell

text: Schell oli päätähti muun muassa elokuvissa "Mutta suurin kaikista" ("The Heart of the Matter", 1953), "Ansa" ("Gervaise", 1956), "Valkeat yöt" ("Le Notti Bianche", 1957), "Karamazovin veljekset" ("The Brothers Karamazov", 1958), jossa hän näytteli Grushenkaa, "Hirsipuu" ("The Hanging Tree", 1959), "Cimarron" (1960) ja "Teräsmies" ("Superman: The Movie", 1978). Hänen vastanäyttelijöinään toimivat muun muassa Yul Brynner, Gary Cooper ja Marlon Brando. Schell oli vierailevana tähtenä televisiosarjan "Vanha kettu" kolmessa jaksossa. Hänen viimeinen julkinen esiintymisensä oli Maximilian Schellin dokumentin "My Sister Maria" ensi-illassa vuonna 2002. Maria Schell sai naispääosastaan elokuvassa "Viimeinen silta" ulkomaan Jussi-palkinnon vuonna 1955.


title: Maria Schell

text: Schell oli naimisissa kahdesti, ensin Horst Hächlerin ja myöhemmin Veit Relinin kanssa. Hänellä on toisesta avioliitostaan tytär, näyttelijä Marie Theres Kroetz-Relin (1966).


title: Maria Schell

text: Korkean iän ja sairauden rasittama Maria Schell vietti erakkoelämää Kärntenissä Itävallan Alpeilla, kunnes kuoli keuhkokuumeeseen vuonna 2005. Hänen kuolemansa jälkeen Maximilian Schell julkaisi lausunnon, jonka yhdessä osassa sanottiin: ”Elämänsä loppua kohden hän kärsi hiljaa eikä kukaan kuullut hänen valitustaan. Ihailen häntä siitä syystä. Hänen kuolemansa saattoi olla hänelle pelastus. Mutta ei minulle. Hän on korvaamaton.”


title: Fiona Dolman

text: Fiona Jane Dolman (s. 1. tammikuuta 1970 Findhorn, Skotlanti) on skottilainen näyttelijä. Hänet muistetaan mm. brittiläisistä tv-sarjoista "Sydämen asialla" (Jackie Lambertina vuosina 1998–2001) ja Midsomerin murhat (rouva Barnabyna, päähahmon vaimona). Hän näytteli myös Joe Ahearnia "Ultravioletissa" vuonna 1998. Hän on vieraillut myös "Holby Cityssä".


title: Filippiinientiira

text: Filippiinientiira ("Sterna bernsteini") on tiiroihin kuuluva lintu. Filippiinientiira on äärimmäisen uhanalainen lintu, ja niitä on jäljellä alle 50 yksilöä. Populaatio on luultavasti pienentynyt pääosin rannikolla olevien soiden vähentymisen seurauksena, mutta myös mahdollisesti munien keruun takia.


title: Filippiinientiira

text: Filippiinientiira on lähes kokonaan harmaa 43 cm pitkä tiira, jolla on musta pää ja keltainen nokka, jossa on musta kärki. Linnun jalat ovat mustat. Suomalaisista tiiroista filippiinientiira muistuttaa eniten pikkutiiraa nokan värin takia, mutta on kuitenkin huomattavasti suurempi.


title: Filippiinientiira

text: Lajia on nähty hyvin harvoin, sitä on nähty ainoastaan Itä-Kiinan, Indonesian, Malesian, Taiwanin, Thaimaan ja Filippiinien rannikolla, ja näissäkin paikoissa erittäin harvoin. Uusimmat havainnot on nähty Kiinan rannikolla.


title: Bill Ranford

text: William Edward ”Bill” Ranford (s. 14. joulukuuta 1966 Brandon, Manitoba, Kanada) on entinen kanadalainen jääkiekkomaalivahti ja nykyinen maalivahtivalmentaja. Ranford pelasi NHL:ssä 15 kauden ajan, jona aikana hän edusti kuutta eri joukkuetta ja voitti Stanley Cupin kahdesti Edmonton Oilersissa (1988 ja 1990). Ranford oli Kanadan joukkueessa voittamassa Kanada-cupin vuonna 1991 ja maailmanmestaruuden 1994.


title: Bill Ranford

text: Ennen jääkiekkoilun aloittamista Ranford harrasti taitoluistelua, kunnes alkoi vähitellen kiinnostua maalivahtina pelaamisesta. Nuorena hän vietti muutamia vuosia Saksassa, koska hänen isänsä kuului armeijaan. Juniorivuosinaan Ranford edusti kolmen kauden ajan New Westminster Bruinsin joukkuetta. Hyvien otteidensa ansiosta Boston Bruins varasi hänet kolmannella kierroksella numerolla 52. WHL-kauden päätyttyä Ranford pääsi pelaamaan Bruinsissa kaudella 1985–86 neljä ottelua, joista hän voitti kolme.


title: Bill Ranford

text: Ranford aloitti kauden 1986–1987 AHL-joukkue Moncton Golden Flamesissa kolmella voitto-ottelulla, joiden jälkeen hänet nostettiin loppukaudeksi Bruinsin edustusjoukkueeseen. Bruinsin valmentajavaihdoksen yhteydessä Ranfordin peliaika kuitenkin väheni ja hänet siirrettiin seuraavaksi kaudeksi Edmonton Oilersiin vaihtokaupassa Andy Moogiin. Oilers voitti Stanley Cupin 1988 maalivahtinaan Grant Fuhr. Ranfordille ei kertynyt peliaikaa playoff-otteluissa, ja suuri osa kaudesta kului muutenkin AHL-joukkue Maine Marinersissa.


title: Bill Ranford

text: Kaudella 1988–1989 Ranford ei enää pudonnut edustusjoukkueesta alempiin sarjoihin, vaan pelasi Oilersissa 25 NHL-ottelua, joista voitti 15. Hänen ehkä paras kautensa oli kuitenkin seuraava kausi 1989–1990, jolloin hän korvasi loukkantumisista kärsineen Fuhrin ja vei joukkueensa aina Stanley Cup -voittoon asti. Ranford sai Conn Smythe Trophyn, eli playoff-otteluiden parhaan pelaajan palkinnon. Ranford jatkoi joukkueessa myös kuuden seuraavan kauden ajan, kuitenkin ilman erityistä menestystä. Kesken kauden 1995–1996 hänet kaupattiin takaisin Bostoniin.


title: Bill Ranford

text: Ranford ei vieläkään pelannut Bostonissa kokonaista kautta, vaan kesken kauden 1996–1997 hänet vaihdettiin usean pelaajan vaihtokaupassa Washington Capitalsiin. Samassa kaupassa Washingtoniin siirtyivät Adam Oates ja Rick Tocchet, toiseen suuntaan Jason Allison, Anson Carter ja Jim Carey. Ranford pelasi Capitalsissa myös kauden 1997–1998, jolloin Capitals hävisi Stanley Cup -finaaleissa Detroit Red Wingsille suoraan neljässä ottelussa. Seuraava kausi kului Tampa Bay Lightningissa ja Detroitissa. Ura päättyi Edmontoniin seuraavaksi kaudeksi tehdyn paluun jälkeen 34-vuotiaana.


title: Bill Ranford

text: Ranford on NHL-otteluiden lisäksi pelannut myös Kanadan jääkiekkomaajoukkueessa. Hänen parhaat saavutuksensa kansainvälisissä turnauksissa ovat Kanada-cupin voitto 1991 ja maailmanmestaruus 1994. Kanada-cupissa hänet valittiin turnauksen arvokkaimmaksi pelaajaksi (MVP) ja MM-kisoissa parhaaksi maalivahdiksi.


title: Bill Ranford

text: Kaudesta 2006–2007 Ranford on toiminut Los Angeles Kingsin maalivahtivalmentajana. Hän myös pelasi yhdessä Grant Fuhrin kanssa Edmontonin alumnin maalivahtina NHL:n ainoassa ulkojäillä pelatussa Heritage Classic -ottelussa Montreal Canadiensin alumnia vastaan. Edmonton voitti ottelun numeroin 2–0.


title: Bill Ranford

text: Ranford on osallistunut myös elokuvantekoon, sillä hän näytteli vuoden 2004 "Miracle"-elokuvassa Yhdysvaltain maalivahdin pelitilannekohtaukset.


title: Systeemiteoria

text: Systeemien teoria on poikkitieteellistä järjestelmien tutkimusta tavoitteena löytää sellaisia periaatteita, joita voidaan soveltaa kaikentyyppisten systeemien käsittelyyn eri tutkimusaloilla. Termillä ei ole vielä täysin vakiintunutta merkitystä. Sitä voidaan kuitenkin pitää systeemiajattelun erikoistapauksena ja yleistyksenä yleisestä systeemitieteestä, joka muodostaa systeemisen näkökulman. Systeemien teorian käsite on saanut alkunsa Ludvig von Bertalanffyn yleisestä systeemiteoriasta. Sitä on sovellettu myöhemmin muilla alueilla kuten toimintojen teoriassa ja sosiaalisten systeemeitten teoriassa.


title: Systeemiteoria

text: Rajoittuneempi käsite systeemiteoria kytkeytyy erilaisten järjestelmien analysointiin, suunnitteluun ja ohjaukseen perustuen matemaattisten mallien käyttöön, joilla kuvataan järjestelmän muuttujien syy–seuraus-suhteita ja vuorovaikutuksia.


title: Systeemiteoria

text: Systeemiteorian katsotaan saaneen alkunsa 1920-luvulla biologiasta, josta se myöhemmin levisi muun muassa yhteiskuntatieteiden alueelle. Erityisesti Ludwig von Bertalanffyn (1971) yleistä systeemiteoriaa ("General Systems Theory") pidetään klassikkona, joka on muovannut käsitystämme systeemien toiminnasta.


title: Systeemiteoria

text: Esimerkiksi organisaatiotutkimuksessa systeemiteoriaa voidaan pitää pragmaattisena lähestymistapana. Systeemiteorian näkökulmasta organisaatiot ovat sosiaalisia yksikköjä, jotka koostuvat osasysteemeistä, joita rakennetaan ja uudelleenrakennetaan tiettyjen päämäärien saavuttamiseksi. Osasysteemien välisistä sekä systeemin ja ympäristön välisistä vuorovaikutussuhteista riippuu, millaiseksi organisaation toiminta muotoutuu.


title: Systeemiteoria

text: Bertalanffyn merkittävimpänä antina organisaatiotutkimukselle on pidetty hänen oivallustaan suljettujen ja avointen systeemien välisistä eroista. Oivallus merkitsi samalla systeemin avoimuuden ja ympäristön huomioimista ja mukaan ottamista organisaatioita koskeviin analyyseihin.


title: Systeemiteoria

text: Organisaatiotutkimuksessa systeemit jaetaan tavanomaisesti kolmeen kategoriaan: suljetut systeemit, avoimet systeemit sekä kompleksiset systeemit. On syytä korostaa, että systeemien luokittelu em. tavalla on suuntaa antava. Erityisesti organisaatioiden kohdalla suljettu–avoin-ulottuvuus tulee ymmärtää vertauskuvallisena. Absoluuttisen avoimuuden tai sulkeutuneisuuden sijaan kysymys on ennemminkin avoimuuden ja sulkeutuneisuuden asteesta.


title: Systeemiteoria

text: Systeemisellä älykkyydellä tarkoitetaan Esa Saarisen ja Raimo P. Hämäläisen mukaan älykästä toimintaa juuri siinä tilanteessa kuin satumme olemaan. Systeemisen älyn voi jakaa heidän mukaansa kahdeksaan osa-alueeseen, jotka ovat systeemisen havaitseminen, herkistyminen, oman toiminnan pohtiminen, myönteisen kautta vaikuttaminen, avoimuus uusille ideoille, tehokkuus, viisaus ja myönteinen asenne.


title: Nutaatio

text: Nutaatio on akselinsa ympäri pyörivän symmetrisen kappaleen, kuten gyroskoopin, rotaatiovakautetun ammuksen tai planeetan, vähäistä epäsäännöllistä liikettä. Ilmiön havaitsi 1728 englantilainen astronomi James Bradley, ja sille keksittiin selitys 20 vuotta myöhemmin.


title: Nutaatio

text:
Kun maan prekessioliikkeen täysi kierros kestää noin 26 000 vuotta, nutaation pääjakson kesto on noin 18,6 vuotta. Kuun ratataso on kallellaan ekliptikaan nähden, ja siitä aiheutuu prekessiota 18,6 vuoden jaksoissa. Tämä heijastuu suoraan maapallon nutaatioon
vastaavana jaksona. Muutokset ovat suuruudeltaan muutamia kymmeniä kaarisekunteja.
Koska planeettojen liikeradat tiedetään hyvin, nutaatio voidaan laskea kaarisekuntien tarkkuudella vuosikymmeniksi. Maalla on kuitenkin napavariaatioksi kutsuttu häiriö, jota voidaan ennustaa vain kuukausia eteenpäin. Napavariaatio, navan sijainnin liikkuminen pienellä alueella, johtuu merivirroista, sääjärjestelmistä ja maan sulan ytimen liikkeistä.


title: Nutaatio

text:
Nutaation pääjakso johtuu siis kuun prekessioliikkeestä ja on tämän prekessioliikkeen
jakson pituinen, 6798 päivää (18,6 vuotta). Sen amplitudi kaarisekunteina on pituuspiirin suunnassa 17″ ja maan akselin suunnassa 9″. Muut nutaatiotermit ovat paljon pienempiä.
Seuraavaksi suurimmalla 183 päivän (puoli vuotta) periodilla vaihtelevalla termillä on 1.3″:n amplitudi ja akselin suunnassa 0.6″. Kaikki mittaustarkkuuden rajoissa olevat häiriöt ovat periodiltaan 5,5–6798 päivää. Havaintoja ei ole periodeista, joiden pituus olisi
34,8–91 päivää. Nutaatio yleensä jaetaan pitkä- ja lyhytjaksoisiin termeihin. Pitkät jaksot voidaan laskea kalentereihin, lyhyempiä varten laaditaan korjaustaulukoita.


title: Adolph Zukor

text: Adolph Zukor (ent. Cukor, ) oli elokuva-alan liikemies ja elokuvayhtiö Paramount Picturesin perustajajäsen.


title: Adolph Zukor

text: Cukor syntyi juutalaiseen perheeseen Ricsen kylässä silloisessa Itävalta-Unkarissa. Vuonna 1889, 16-vuotiaana, hän muutti Yhdysvaltoihin. Hän aloitti vaatimattomasti New Yorkissa. Vuonna 1892 hän muutti Chicagoon ja aloitti liiketoiminnan turkisalalla. Toiminta kasvoi nopeasti ja Cukor ansaitsi hyvin.


title: Adolph Zukor

text: Hän ryhtyi elokuva-alalle vuonna 1903, kun hänen serkkunsa Max Goldstein pyysi häneltä lainaa. Mitchell Mark oli laajentamassa teatteriketjuaan ja tarvitsi sijoittajia. Ketjun ensimmäinen teatteri oli Buffalossa sijaitseva Edisonia Hall, jonka salongissa esiteltiin Thomas Edisonin keksintöjä, kuten fonografi, hehkulamppu ja liikkuvat kuvat. Cukor ei ainoastaan lainannut Goldsteinille rahaa, vaan ryhtyi hänen liikekumppanikseen.


title: Adolph Zukor

text: Vuonna 1912 Cukor muodosti "Famous Players in Famous Plays" -jakeluyhtiön levittämään ranskalaista elokuvaa "Les Amours de la reine Élisabeth" Yhdysvalloissa. Seuraavana vuonna hän sai taloudellista tukea New Yorkin teatteri- ja elokuva-alalla toimineilta Frohmanin veljeksiltä. He muodostivat "Famous Players Film Company" -yhtiön. Studio kehittyi ensin Famous Players-Laskyksi ja myöhemmin Paramount Pictures -yhtiöksi, jonka johtajana hän toimi vuoteen 1936 asti. Hän mullisti koko elokuva-alan järjestämällä tuotannon, jakelun ja esittelyn samaan yhtiöön.


title: Adolph Zukor

text: Zukor vetäytyi Paramount Picturesin tehtävistä vuonna 1959. Hän kuoli 103-vuotiaana Los Angelesissa vuonna 1976.


title: Donovan Ruddock

text: Donovan "Razor" Ruddock (s. 21. syyskuuta 1963 St Catherine, Jamaika) tunnetaan myös nimellä Razor Ruddock, on kanadalainen raskaansarjan nyrkkeilijä.


title: Donovan Ruddock

text: Ruddock nyrkkeili ammattilaisena vuodesta 1982 vuoteen 2001 voittaen urallaan mm. kahdesti Kanadan raskaansarjan mestaruuden. Ruddock ei ikinä otellut suurten liittojen maailmanmestaruudesta, mutta kohtasi siitä huolimatta urallaan useita raskaansarjan tulevia tai entisiä maailmanmestareita, kuten esimerkiksi Mike Tysonin, James "Bonecrusher" Smithin, Tommy Morrisonin sekä Lennox Lewisin.


title: Donovan Ruddock

text: Vaikkakin Ruddock nähdään usein alisuorittajana, oli hän 1990-luvun alkupuolella arvostettu ja pelätty vastustaja lajin suurimpienkin nimien keskuudessa. Esimerkiksi Evander Holyfield, Riddick Bowe ja George Foreman kieltäytyivät ottelemasta häntä vastaan.


title: Donovan Ruddock

text: Ruddockin ammattilaisura lähti käyntiin verrattain hitaasti. Hän otteli vuosien 1982-85 välillä vain 11 kertaa.


title: Donovan Ruddock

text: Vuonna 1985 kanadalainen koki uransa ensimmäisen tappion David Jacoa vastaan. Ruddock hallitsi ottelua suvereeniin tapaan, kunnes kahdeksannessa erässä väsyi täysin yllättäen. Ottelun jälkeen selvisi, että hänellä on hengityselimistöön liittyvä sairaus. Lääkäreiden mukaan sairaus saattaisi päättää jopa hänen uransa . Kanadalainen kuitenkin toipui nopeasti ja seuraavan kuuden vuoden ajan Ruddockin nyrkkeilyura oli vahvassa nosteessa hänen voittaessaan kaikki tuon ajanjakson aikana käydyt ottelunsa. Voitettujen ottelijoiden joukosta löytyivät mm. James Broad, Ken Lakusta, Michael Dokes sekä ex-maailmanmestarit Michael Weaver ja "Bonecrusher" Smith.


title: Donovan Ruddock

text: Pitkän tappiottoman putkensa johdosta Ruddock oli kivunnut WBC-liiton listauksessa sijalle kolme. Hyvän listasijoituksensa ansiosta hänelle avautui mahdollisuus alkuvuodesta 1991 kohdata mestarin ykköshaastaja, entinen WBC, WBA sekä IBF -liittojen maailmanmestari Mike Tyson. Jo ensimmäinen Ruddockin ja Tysonin välinen kohtaaminen huomioitiin näkyvästi medioissa. Journalistit tarttuivat erityisesti Tysonin lausahduksiin joiden sävy oli usein Ruddockia halventavia niin henkilönä kuin nyrkkeilijänä. Itse ottelussa Ruddock kävi kahdesti lattiassa, mutta aiheutti ajoittain rajulla etukäden koukullaan myös Tysonille selviä ongelmia. Erityisesti ottelun kuudennessa erässä voimalla ladattu kohokoukku järkytti Tysonia. Seitsemännessä erässä entisen kiistattoman maailmanmestarin raju iskuyhdistelmä horjutti kuitenkin Ruddockia siinä määrin, että tuomari Richard Steele katsoi parhaimmaksi keskeyttää ottelun. Ruddock itse protestoi voimakkasti päätöstä vastaan ja osa yleisöstäkin suivaantui päätöksestä niin, että kehässä syntyi pienimuotoinen mellakka.


title: Donovan Ruddock

text:
Kiihkeätempoisen ottelun epäselvä lopputulos synnytti välittömästi kysynnän uusintaottelua kohtaan. Nyrkkeilijöiden
toinen kohtaaminen järjesteltiinkin ennätysvauhdilla: ottelun päivämääräksi sovittiin kesäkuun 28 eli näin ollen revanssi
oteltaisiin vain kolme kuukautta edellisen kohtaamisen jälkeen. Tällä kertaa oteltiin täydet kaksitoista erää, mutta
voittaja säilyi samana. Tyson onnistui jälleen lyömään kahdesti Rudddockin kanveesille. Ottelussa nähtiin ajoittain myös
varsin likaisia otteita: Ruddockilta vähennettiin erässä kahdeksan yksi piste hänen lyötyä Tysonia kongin jälkeen, Tysonilta
taas vähennettiin erinnäisten koiruuksien takia piste erissä 4,9 ja 10. Ottelun jälkeen Tyson totesi, että kukaan ei ole
lyönyt häntä yhtä kovaa kuin Ruddock ja povasi kanadalaiselle valoisaa tulevaisuutta ammattilaiskehissä .


title: Donovan Ruddock

text:
Hävittyään Tysonille toistamiseen, Ruddock voitti kaksi seuraavaa otteluaan tyrmäyksellä: entisen WBA-liiton mestarin
Greg Pagen erässä kahdeksan ja kaikki uran 25 edellistä ottelua voittaneen Phil Jacsonin erässä neljä. Näiden voittojen myötä Ruddock säilytti sijoituksensa WBC-liiton listauksen kärkipäässä. Korkea sijoitus
oikeutti hänet kohtaamaan tulevan nyrkkeilijäsuuruuden Lennox Lewisin ottelussa, jonka voittaja alustavien suunnitelmien mukaan kohtaisi hallitsevan
WBC-liiton mestarin Riddick Bowen. Ottelusta ennakointiin tasaista ja esimerkiksi Tysonin leirissä arvuuteltiin ennen
ottelua, että Ruddockin ottelutyyli tulisi osoittautumaan hankalaksi verrattain kokemattomalle Lewisille. Oman lisäjännitteen otteluun toi myös seikka, että Ruddock oli ottanut pistevoiton Lewisistä amatöörinä reilut kymmenen vuotta aiemmin . Vuoden 1992 lokakuussa käydystä ottelusta tuli kuitenkin yllättäen Lewisin täydellistä näytöstä, sillä nuori britti ei antanut Ruddockille mitään mahdollisuuksia, vaan löi hänet kanveesille kerran ensimmäisessä erässä ja kahdesti toisessa erässä ennen kuin kehätuomari Joe Cortez päätti
keskeyttää ottelun.


title: Donovan Ruddock

text: Ruddockin viimeinen kansainvälisesti noteerattu ottelu oli Tommy Morrisonia vastaan vuonna 1995. Ottelusta kehkeytyi kaikin puolin viihdyttävä. Ruddock iski Morrisonin mattoon jo heti ensimmäisessä erässä, onnistumatta kuitenkaan tyrmäämään häntä. Kuudennessa erässä Ruddock sai iskuillaan Morrisonin polvet notkahtelemaan useaan otteeseen. Tästä rohkaistuneena Ruddock sortui yltiöpäiseen tyrmäyksen hakuun ja päätyi itse luvunottoon juoksemalla Morrisonin täydellisesti ajoittamaan oikeaan koukkuun. Ruddock onnistui pääsemään jaloilleen, mutta kehätuomari Ron Lipton joutui keskeyttämään ottelun vielä samassa erässä, koska kanadalainen ei selvästikään enää kyennyt puolustautumaan kehässä. Kyseisen ottelun jälkeen Ruddock piti taukoa nyrkkeilystä vajaat kolme vuotta, mutta jatkoi sen jälkeen uraansa vielä vuoteen 2001 asti, häviämättä yhtään ottelua paluunsa jälkeen. Hän lopetti uransa hallitsevana Kanadan raskaansarjan mestarina.


title: Donovan Ruddock

text: Vaikka Ruddock loikin menestyksekkään uran raskaassasarjassa, parhaiten hänet kuitenkin muistetaan nimekkäille vastustajilleen kärsimistään tappiosta. Myös hänen tavaramerkkinsä, yllättävä ja voimakas vasemman käden kohukoukku, on jäänyt monen lajia seuraavan mieleen.


title: Focke-Achgelis

text: Focke-Achgelis oli saksalainen helikoptereja valmistanut yritys. Yhtiön perusti Henrich Focke ja Gerd Achgelis 1937.


title: Focke-Achgelis

text: Ensimmäinen helikopteri, jota pystyi ohjaamaan oli Focke-Wulf Fw 61. Kone esiteltiin kuuluisassa näytöksessä Berliinissä vuonna 1936, jolloin konetta ohjasi Hanna Reitsch.


title: Focke-Achgelis

text: 1937 Focke-Wulfin osakkaat painostivat Heinrich Fockea lähtemään yrityksestä, ja hän perusti uuden yrityksen erikoistumaan helikoptereihin.


title: Miguel Lillo

text: Miguel Lillo (27. heinäkuuta 1862 San Miguel de Tucumán – 4. toukokuuta 1931 San Miguel de Tucumán) oli argentiinalainen kasvitieteilijä ja lintutieteilijä.


title: Miguel Lillo

text: Lillo opiskeli Colegio Nacional Tucumánissa. Hän ei suorittanut akateemista tutkintoa vaan oli itseoppinut tiedemies. Nuoresta alkaen hän oli kiinnostunut luonnosta ja julkaisi kirjoituksen Tucumánin provinssin kasvillisuudesta 1888. Vuonna 1905 hän julkaisi teoksen "Fauna Tucumana, Aves".


title: Miguel Lillo

text: 1914 Universidad Nacional de La Plata myönsi hänelle kunniatohtorin (Doctor Honoris Causa) arvonimen. 1930 Lillo lahjoitti perintötilastaan palan maata, kirjastonsa sekä kasvi- ja eläinkokoelmansa Universidad Nacional de Tucumánille. Hänen nimellään perustettu säätiö "Fundación Miguel Lillo" toimii tällä samalla paikalla ja pitää yllä museota, jossa on muun muassa 590 000 kasvinäytteen kokoelma.


title: Miguel Lillo

text: Lillo kuvaili ja nimesi useita lintulajeja, muun muassa tummatöyhtötinamin ("Eudromia formosa").


title: Focke-Achgelis Fa 223

text: Focke-Achgelis Fa 223 Drache oli saksalainen kaksiroottorinen helikopteri (voidaan lukea tosin myös multikopteriksi, koska kopterissa oli kaksi erillistä roottoria). Drache oli maailman toinen palveluskäyttöön päässyt helikopteri, ja vaikka sen käyttö oli rajoitettua, osoitti konetyyppi helikopterien käytännöllisyyden pelastustehtävissä ja kuljetuksissa vaikeakulkuisiin kohteisiin.


title: Focke-Achgelis Fa 223

text: Fa 223 Drachen pohjaksi otettiin onnistunut Focke-Wulf Fw 61 -koekopteri, joka lensi ensimmäisen kerran vuonna 1937. Focke-Achgelis kehitti Drachen rinnalla Fa 266 Hornissea ja Fa 224 Libellea. Fa 266- ja Fa 224 -projektit kuitenkin peruttiin 1938, ja yhtiö keskittyi Luftwaffelle suunnattuun Fa 223:een. Drachen suunnittelutyön alkaessa Luftwaffe oli määritellyt konetyypin vaatimuksiksi 100 km/h nopeuden, 700 kg kuorman ja kaksoisohjaimet.


title: Focke-Achgelis Fa 223

text: Teknisiltä ratkaisuiltaan Drache pohjautui Henrich Focken 1936 rakentamaan kaksiroottoriseen prototyyppihelikopteriin. Koptereita yhdistivät rakenne ja kolmilapaiset roottorit. Eroja taas olivat koko, paino ja voimalaite. Drachen runko oli rakennettu kromimolybdeeniputkesta hitsatusta kehikosta, jonka päälle oli pingotettu kangas. Rungossa oli tilat ohjaamolle, kuormatilalle, 490 litran polttoainesäiliölle ja moottorille. Kaikissa Dracheissa oli T-peräisin ja nokkapyörälaskuteline.


title: Focke-Achgelis Fa 223

text: Ensimmäinen prototyyppi (rekisteritunnukseltaan D-OCEE) tuhoutui 115. lennollaan 5. syyskuuta 1941, kun toinen roottori irtosi autorotaatioon siirryttäessä. Koneen aloittaessa syöksyään pilotti Karl Bode pääsi pakenemaan laskuvarjon avulla 700 metrin korkeudessa. Tähystäjä putosi kopterin mukana ja kuoli maahansyöksyssä. Ensimmäisen prototyypin peräsimeen oli maalattu natsi-Saksan siviililentokoneiden tunnus, musta hakaristi valkoisella pohjalla punaisen lipun keskellä. Seuraaviin prototyyppeihin tunnusta ei maalattu. Tuhoutunut V1 korvattiin kahdella uudella prototyypillä, V2:lla (D-OCEW) ja V3:lla. Korvaavat koneet erosivat V1:stä ohjaamon lasituksen ja rungon muodon osalta. Konetyypin neljännessä prototyypissä (V4) oli asennettuna myös pisaranmuotoiset pyöränsuojukset. Saksan ilmailuministeriö RLM teki tilauksen sadasta Drachesta, joista kolmellekymmenelle annettaisiin V-prototyyppimerkintä, jolloin niitä käytettäisiin varsinaisten tuotantosarjan koneiden kehittämiseen.


title: Focke-Achgelis Fa 223

text: Liittoutuneiden massapommitukset hidastivat konetyypin kehitystä ja tuotantoa, sillä muun muassa Delmenhorstin tehtaat, joissa Fa 223:a valmistettiin, tuhoutuivat täysin. Toukokuussa 1944 Hollannin soisilla alueilla Drachea käytettiin menestyksekkäästi pudonneen pommikoneen pelastustehtävissä. Prototyyppi V11 vaurioitui vakavasti pelastustehtävän aikana sattuneen vahingon takia. Prototyyppiä V16 käytettiin myös onnistuneesti Alpeilla 6. syyskuuta – 5. lokakuuta 1944. Mittenwaldissa suoritetuissa korkeanalueenkokeissa Drachella siirrettiin muun muassa 840 kilogramman vuoristotykki 2 800 metrin korkeuteen, mihin meni normaalisti 20 mieheltä puolitoista päivää.


title: Focke-Achgelis Fa 223

text: Vuoden 1944 lopulla vain viisi Drachea oli enää lentokunnossa. Laupheimin pommitusten jälkeen Fa 223:n tuotanto siirrettiin Weserflugin tehtaille Tempelhofiin Berliinissä. Siellä saatiin tammikuussa 1945 valmiiksi neljä Fa 223E -tuotantomallia. Yksi näistä lensi Hans H. Gertenhaverin ohjaamana Mühldorfin kautta Ochsenhauseniin liittyäkseen jäljellä olevan Luftwaffen palvelukseen. Loput kolme valmista ja 30 keskeneräistä kopteria siirtyivät Neuvostoliitolle tehtaiden valtauksen jälkeen. Loput lentokuntoiset Drachet siirrettiin Yhdysvaltoihin ja Isoon-Britanniaan. Ranska ja Tšekkoslovakia saivat haltuunsa keskeneräiseksi jääneitä Fa 223 -koptereita, joita niiden lentokoneteollisuudet käyttivät omien VR-1- ja SNCASE SE 3000 -malliensa pohjana.


title: Shane A. Parker

text: Shane A. Parker (1943 – 21. marraskuuta 1992 Adelaide Australia) oli brittiläinen museointendentti ja lintutieteilijä.


title: Shane A. Parker

text: Parker muutti Australiaan 1967 ja työskenteli intendenttinä Etelä-Australian museossa (South Australian Museum) 1976–1992.


title: Shane A. Parker

text: 1982 Parker kuvaili koiraspalsasirrin ja naaraskuovisirrin risteymän tieteelle uutena lajina (Cox's Sandpiper, "Calidris paramelanotos"), jonka myöhemmin todettiin siis olevan risteymä. Hän nimesi ja kuvaili myös pikkuemun ("Dromaius baudinianus"), joka kuoli sukupuuttoon jo noin vuonna 1827.


title: Shane A. Parker

text: Parker oli julkaisemassa kahta ensimmäistä osaa kirjasarjasta "Annotated Checklist of the Birds of South Australia", "Part 1: Emus to Spoonbills" (1979) ja "Part 2A: Waterfowl" (1985). Enempää ei toistaiseksi ole julkaistu.


title: Ilpo Kokkila

text: Kokkila on SRV Yhtiöt Oyj:n hallituksen puheenjohtaja vuodesta 1987. Hän on ollut myös Keskon hallituksen jäsen. Vuosina 1999–2012 Kokkila oli Johtamistaidon Opiston hallituksen jäsen.


title: Ilpo Kokkila

text: Kokkila valmistui rakennusalan diplomi-insinööriksi teknillisestä korkeakoulusta vuonna 1974. Valmistuttuaan hän oli töissä Perusyhtymässä idänviennissä. Vuonna 1987 hän perusti Viitoset-rakennusyhtiön, jonka tunnetaan nykyään SRV-yhtiöinä. Kokkilalla on kolme poikaa, joista vanhin on tuotantotalouden diplomi-insinööri ja töissä SRV:llä.


title: Ilpo Kokkila

text: Kokkila on ollut vapaamuurarien jäsen.


title: Ilpo Kokkila

text: SRV Yhtiöt Oyj on vuonna 2007 Helsingin pörssiin listautunut yhtiö. SRV rakensi Kampin kauppakeskuksen, joka myytiin brittiläisille kiinteistösijoittajille. SRV oli vuonna 2007 Helsingin Musiikkitalon rakentamisesta järjestetyn urakkakilpailun toisella kierroksella ainoa tarjouksen jättäjä. SRV:ssä toimitusjohtajat ovat vaihtuneet tiuhaan. Kokkilan mukaan Heikki Allonen siirtyi Fiskarsiin ja Hannu Mikkosella oli kokemusta enemmän muilta aloilta. Eero Heliövaara tuli pankki- ja vakuutusmaailmasta.


title: Ilpo Kokkila

text: Kokkila omistaa Pontos Oy:n, joka omistaa Tallinnan Sokos Hotel Virun kiinteistön ja viereisen kauppakeskuksen. Lisäksi hän omistaa Portugalin Algarvessa maa-alueen, jonne on rakenteilla viiden tähden kylpylähotelli, golfkenttä ja loma-asuntoja.


title: Ilpo Kokkila

text: Vuonna 2011 Kokkiloiden suku sijoittui 25. sijalle Arvopaperilehden Pörssirikkaat-selvityksessä 116 miljoonan euron osakeomistuksillaan.


title: Takuboku Ishikawa

text: Takuboku Ishikawa (; 20. helmikuuta 1886 Hinoto, Iwate – 13. huhtikuuta 1912 Tokio) oli japanilainen runoilija, jonka tuotannosta erityisen merkittäviksi ovat nousseet hänen kirjoittamansa tankat. Hänen alkuperäinen nimensä oli Hajime Ishikawa ().


title: Takuboku Ishikawa

text: Ishikawa julkaisi ensimmäisen runokokoelmansa "Akogare" vuonna 1905. Muutettuaan Tokioon vuonna 1908 hänen tyylinsä muuttui vähitellen naturalistisempaan ja poliittisempaan suuntaan. Tokiossa hän toimi Asahi Shimbunin oikolukijana ja toimittajana ja kirjoitti päiväkirjoja, joista "Rōmaji nikki" julkaistiin kokonaisuudessaan vuonna 1954. Päiväkirja oli kirjoitettu latinalaisilla aakkosilla ("rōmaji"), jotta hänen vaimonsa ei olisi ymmärtänyt niitä.


title: Takuboku Ishikawa

text: 551 tankarunon kokoelman "Ichiaku no suna" Ishikawa sai päätökseen vuonna 1910. Hänen kirjoittamansa tankat olivat perinteisen muotoisia, mutta niissä käytetty kieli oli uudenlaista ja elävää. Ishikawa kuoli krooniseen sairauteen vain 26-vuotiaana; hän ehti ennen kuolemaansa julkaista vielä uudentyyppisiä runoja sisältäneen "Yobuko no fue" -kokoelman vuonna 1912. "Kanashiki gangu" -kokoelma julkaistiin postuumisti samana vuonna.


title: Youngstown (Ohio)

text: Youngstown on kaupunki Ohiossa Yhdysvalloissa. Se on Mahoningin piirikunnan hallinnollinen keskus. Se sijaitsee 105 kilometriä Clevelandista kaakkoon ja 100 kilometriä Pittsburghista luoteeseen.


title: Royal Shakespeare Company

text: Royal Shakespeare Company (RSC) on klassisiin renessanssinäytelmiin erikoistunut brittiteatteri. Vuodesta 1879 Stratford-upon-Avonissa toiminutta teatteria monet pitävät alan arvostetuimpana. Stratfordin ohella sillä on toimintaa myös Lontoossa ja Newcastlessa. Lisäksi se tekee kiertueita.


title: Royal Shakespeare Company

text: Teatterissa työskentelee yli 500 henkeä, jotka muodostavat "ensemble"n. Teatterin 15-jäsenisen ohjausryhmän presidentti on Walesin prinssi Charles. Nykyinen taiteellinen johtaja on Michael Boyd.


title: Royal Shakespeare Company

text: Teatteri on toiminut nykyisellä nimellään vuodesta 1961. Teatterin varsinaisena perustamisvuotena pidetään kuitenkin jo vuotta 1879, jolloin "Shakespeare Memorial Theatre" avasi ovensa goottilaistyylisessä rakennuksessa. Avausnäytelmä oli "Paljon melua tyhjästä".


title: Royal Shakespeare Company

text: Vuonna 1925 teatteri sai "Royal Charterin". 1960-luvulla ohjelmistoa laajennettiin kattamaan muidenkin kirjailijoiden töitä Shakespearen lisäksi. Vuonna 1986 valmistui The Swan Theatre, kopio Elisabeth I:n aikaisesta teatterirakennuksesta.


title: Yao Aziawonou

text: Yao Aziawonou (s. 30. marraskuuta 1979 Lomé, Togo) on togolainen jalkapalloilija. 185 senttimetriä pitkän Aziawonoun pelipaikka on keskikentällä.


title: Yao Aziawonou

text: Uransa aikana Aziawonou on pelannut lähinnä Sveitsissä, jossa hän on edustanut useita eri pääsarjaseuroja, muun muassa Baselia, Thunia ja Young Boysia.


title: Yao Aziawonou

text: Togon maajoukkueessa ensimmäisen kerran jo vuonna 1995 pelannut Aziawonou on pelannut 34 A-maaottelua. Hän oli mukana MM-kisoissa 2006 ja tuli Etelä-Korea-ottelun lopussa vaihdosta kentälle sekä pelasi Ranska-ottelun kokonaan.


title: Lasse Kurkilahti

text: Lasse Antero Kurkilahti (s. 7. huhtikuuta 1948 Taivassalo) on suomalainen ekonomi ja vuorineuvos. Hän on toiminut Elcoteq Oyj:n (nykyään Elcoteq SE), Kemira Oyj:n, Nokian Renkaat Oyj:n ja Raisio Oyj:n toimitusjohtajana. Hän on myös Elisa Oyj:n, SRV Yhtiöt Oyj:n ja Lassila & Tikanoja Oyj:n hallitusten jäsen.


title: Lasse Kurkilahti

text: Kurkilahti on valmistunut ekonomiksi Turun kauppakorkeakoulusta 1971.


title: Lahden taistelu

text: Lahden taistelu oli 19. huhtikuuta – 1. toukokuuta 1918 käyty Suomen sisällissotaan kuulunut taistelu Lahden kaupungin hallinnasta. Taistelun osapuolet olivat punaisten puolella Lahden rykmentti, jonka ylipäällikkönä toimi Nestori Linnanen, ja valkoisten puolella Saksan keisarikunnan eversti Otto von Brandensteinin johtama osasto, sekä Lahden suojeluskuntaosasto. Taistelu päättyi valkoisten voittoon.


title: Lahden taistelu

text: Venäjän helmikuun vallankumous alkuvuodesta 1917 johti Suomessa kuohuvaan tilanteeseen tsaarinaikaisen järjestyksenpidon romahdettua, ja työväen ja porvareiden perustaessa omia joukko-osastojaan valvomaan järjestystä.


title: Lahden taistelu

text: Lahdessa perustettiin elokuun alkupäivinä Lahden Työväen Järjestyskaarti, jonka Sosialidemokraattisen puolueen kunnallisjärjestö hyväksyi 17. elokuuta. Kaartin sisällä pääsi jyrkempi linja voitolle, ja kaartista muodostui punakaarti, joka muutti toimintaansa taistelukoulutuksen suuntaan ja alkoi hankkia aseita Pietarista.


title: Lahden taistelu

text: Hennalan kasarmeilla ollut venäläinen varusväki kotiutettiin syksyllä 1917, minkä jälkeen Lahden Työväen Järjestyskaarti (LTJK) otti kasarmirakennukset käyttöönsä. Kaarti pyrki viimeiseen asti hankkimaan lisää aseistusta, josta oli jatkuva pula. Kaartilla oli Erkki Hämäläisen arvion mukaan 140 kivääriä, noin 65 käsiasetta ja 16 metsästysasetta. Lisäksi sillä oli 12 tykkiä, jotka olivat peräisin venäläisten jäämistöstä Hennalasta. Viimeistään sisällissodan alettua 27. tammikuuta 1918 LTJK otti virallisesti nimekseen Lahden Rykmentti. Rykmenttiin kuului Olavi Anttilan laskelmien mukaan 3 723 miestä sekä noin sata naista.


title: Lahden taistelu

text: Punaisten puolella oli lisäksi noin sata vapaaehtoista venäläistä.


title: Lahden taistelu

text: Lahden suojeluskuntapiiri perustettiin Lahdessa 21.–22. heinäkuuta 1917 vierailleen Tahko Pihkalan aloitteesta. Pihkala puhui asiasta Hollolan Urheilijoiden johdon kanssa, ja perustetun Lahden suojeluskuntapiirin rajat myötäilivät paikallisen urheilupiirin rajoja. Suojeluskuntapiirillä oli ennen sotaa jäseniä arviolta yli 900, joista noin 650 liittyi sodan alkaessa suojeluskuntien armeijaan. Suojeluskunnalla oli työväenkaartin tapaan puute aseista, joita suojeluskuntalaiset pyrkivät hankkimaan Venäjältä ja Saksasta.


title: Lahden taistelu

text: Saksalaiset osallistuivat Suomen sisällissotaan maailmansotaan liittyneiden strategisten intressiensä ja vanhojen Suomen-yhteyksien vuoksi, valkoisten hallituksen pyynnöstä. Pääjoukko Itämeren-divisioona nousi maihin Hangossa 3. huhtikuuta. Nopeuttaakseen sodan ratkaisua saksalaiset perustivat lisäksi Tallinnassa erillisen Brandensteinin maihinnousuosaston, jonka ensimmäinen ryhmä nousi maihin Loviisassa 7. huhtikuuta. Osaston tavoitteena oli aluksi Lahden ja Kouvolan välisen rautatien katkaisu, mutta se muutettiin Lahden valtaamiseksi. Osaston kokonaisvahvuus oli 3 034 miestä.


title: Lahden taistelu

text: Sisällissodan alettua Etelä-Suomen tärkeimmät kaupungit siirtyivät punaisille. Sodan käännekohtana oli Tampereen taistelu maalis-huhtikuussa 1918, jossa punaiset menettivät vahvimman pohjoisen kaupunkinsa. Sen jälkeen Länsi-Suomen punaiset pyrkivät perheineen pakoon itään. Keskeinen pakoreitti kulki Lahden kautta, josta oli maantie- ja rautatieyhteys Pietariin.


title: Lahden taistelu

text: Lahdessa oli asukkaita 5 236. Strateginen merkitys perustui sijaintiin rautateiden ja maanteiden risteyspaikassa: Lahdesta oli suora Kouvolan kautta kulkeva ratayhteys Pietariin ja kapearaiteinen rautatieyhteys Loviisaan. Maantiet yhdistivät kaupungin Hämeenlinnaan ja Tampereelle.


title: Lahden taistelu

text: Punaisten hallitsemassa Lahdessa oli sodan alussa ollut varsin rauhallista suurimman osan Lahden Rykmentistä osallistuessa Heinolan taisteluihin. Kaupunkia alettiin varsinaisesti varustaa vasta huhtikuussa Heinolan menetyksen jälkeen ja saksalaisten lähestyessä. Lahdessa oli elintarvikepulaa ja voimassa säännöstely. Muutama päivä ennen saksalaisten hyökkäystä Lahden Rykmenttipiiri antoi yleisen palvelukseenastumismääräyksen kaikille 16–55-vuotiaille miehille, joka ei kuitenkaan luultavasti toiminut kovin tehokkaasti.


title: Lahden taistelu

text: Brandensteinin maihinnousuosasto saapui Orimattilasta aamuvarhaisella 19. huhtikuuta ja asettui Renkomäen harjun laelle, josta oli suora näköyhteys keskustaan. Brandenstein päätti hyökätä kaupunkiin samanaikaisesti idästä ja etelästä: everstiluutnantti von Luckin joukko sai käskyn lähteä etenemään Villähteelle ja valloittamaan kaupungin itäosat sitä kautta, kun taas saksalaisten V polkupyöräpataljoona lähti etenemään nykyisen Launeenkadun kautta kohti rautatieasemaa.


title: Lahden taistelu

text: Polkupyöräosasto pääsi rautatieasemalle ilman, että kummallakaan puolella ammuttiin laukaustakaan ja sai juuri junasta tulleen 50 miehen punaisen joukon vangiksi. Yllätetyksi joutuneet punaiset havahtuivat ja aloittivat asemistaan Radiomäeltä, Kullankukkulalta ja Lotilanharjulta tulituksen, johon saksalaiset vastasivat tykistöllä ja konekivääreillä. Saksalaisten tykinammuksia osui keskustan rakennuksiin ja asuintaloihin. Asukkaita piiloutui kellareihin ja jotkut pakenivat kaupungista.


title: Lahden taistelu

text: Saksalaiset kierrättivät yhden ryhmän etelästä Hennalan kasarmeille, jotka vallattiin käsikranaatteja käyttäen. Von Luckin osasto valloitti Villähteen aseman iltapäivällä ja jatkoi hyökkäystä Joutjärven pohjoispuolitse kohti keskustaa, joka siirtyi saksalaisten hallintaan myöhään illalla. Ratsumestari Dulierin pataljoona taisteli kiivaasti Kullankukkulalla sijainnutta punaisten voimakkainta tukikohtaa vastaan. Tunnin taistelun jälkeen punaiset joutuivat vetäytymään Kullankukkulalta ja Santamäeltä. Lahden keskiosat olivat klo 22:een mennessä lähes kokonaan saksalaisten hallinnassa, ainoastaan pieni joukko punaisia piti asemansa Radiomäellä 20. päivän aamuun. Muut punaiset vetäytyivät kaupungin ulkopuolisille harjuille. Saksalaisia kaatui Lahden valtauksessa kuusi ja haavoittui 30. Punaisten tappioista ei ole luotettavia arvioita. Von Brandensteinin mukaan saksalaiset saivat yli 500 vankia.


title: Lahden taistelu

text: Taistelujen seurauksena Tornatorin Lahden tehtaan suuret propsivarastot syttyivät palamaan.


title: Lahden taistelu

text: Majuri Hans Kalmin komentama Pohjois-Hämeen rykmentin 1. pataljoonan osa saapui pohjoisesta Lahteen puoliltapäivin 20. huhtikuuta ja sai näin koko Suomen ensimmäisenä valkoisena osastona kosketuksen saksalaisiin. Tästä täydennyksestä huolimatta Brandensteinilla oli Lahden hallussapitämiseksi vain kaksi tai kolme pataljoonaa. Samaan aikaan kaupungin länsipuolelle kasautui tuhansia Länsi-Suomesta pakenevia punakaartilaisia, jotka yrittivät seuraavina päivinä useasti Lahden valtaamista saadakseen maantieyhteyden Kymenlaakson suuntaan auki. Punaiset yrittivät läpimurtoa ensimmäisen kerran 22.–24. huhtikuuta ja vielä uudelleen 29. huhtikuuta, mutta saksalaiset onnistuivat torjumaan hyökkäykset. Saksalaisten 30. huhtikuuta tekemä menestyksekäs vastahyökkäys ratkaisi lopullisesti kysymyksen Lahden hallinnasta. Lahden länsipuolella saarroksiin joutuneet punaiset antautuivat 1. toukokuuta.


title: Lahden taistelu

text: Punaisten antauduttua noin 22 000 saarroksiin jäänyttä lännestä saapunutta pakolaista siirrettiin yhdessä punakaartilaisten kanssa Fellmanin pellolle, jonne oli perustettu väliaikainen vankileiri. Sieltä osa vangeista siirrettiin myöhemmin Hennalan vankileirille.


title: Ferguson Research

text: Harry Ferguson Research Ltd oli brittiläinen erityisesti voimansiirtolaitteiden kehitykseen ja suunnitteluun suuntautunut yhtiö, jonka perusti 1950 "modernien traktorien isä" Harry Ferguson.


title: Ferguson Research

text: Ferguson Research kehitti ensimmäisen nelivetoisen Formula 1 -luokan kilpa-auton, Ferguson P99:n. Myös ensimmäinen sarjatuotantona valmistettu nelivetoinen henkilöauto, Jensen FF, perustuu Ferguson Researchin suunnitelmiin.


title: Ferguson Research

text: Harry Ferguson perusti traktoreiden valmistusta ja myyntiä harjoittaneen Harry Ferguson Ltd -yhtiön rinnalle huhtikuussa 1950 Harry Ferguson Research Ltd -nimisen yhtiön, jonka tarkoituksena oli kehittää uudenlainen, turvallinen nelivetoinen perheauto. Fergusonin kipinä moottoriajoneuvojen kehittämiseen oli syttynyt vuoden 1948 aikana, kun hän lupautui lempinimen "Crab" ("Rapu") saaneen nelivetoisen auton kehitysprojektin taustatukijaksi. Harry Fergusonilla oli ollut jo 1900-luvun ensimmäisellä vuosikymmenellä läheinen side autoihin hänen omistaessaan Belfastissa autojen kauppaa ja huoltoja tehneen May Street Motor Companyn. Projektin olivat ideoineet entinen Brooklands- ja Le Mans -kilpa-ajaja Freddie Dixon ja F1-kuljettaja Tony Rolt. Projektin myötä he liittyivät Fergusonin uuden yhtiön johtajistoon.


title: Ferguson Research

text: Crab-projektin edetessä Harry Ferguson toi tuolloin Surreyn Redhillissä toimineeseen yhtiöön entisen Aston Martin -suunnittelija Claude Hillin. Freddie Dixon jätti yhtiön melko pian sen syntymän jälkeen petyttyään siihen, että Harry Ferguson omi itselleen ison osuuden projektissa, jota Dixon oli ollut luomassa.


title: Ferguson Research

text:
Alkuperäinen Dixonin ja Roltin Crab-design oli periaatteessa hylätty ja sen tilalle oli luotu nelivetoisen ajoneuvon prototyyppi R2, jota seurasi edelleen paranneltu R3. Prototyypissä oli jo tuossa vaiheessa lukuisia ajoturvallisuutta parantavia keksintöjä kuten Dunlopin kehittämä lukkiutumaton Maxaret-jarrujärjestelmä. Voimansiirto oli toteutettu nestekytkimen jatkeeksi kytketyllä manuaalivaihteistolla.
Vuonna 1953 Harry Ferguson päätti myydä kaikki traktoreiden valmistukseen liittyvät toimintonsa, ja elokuussa 1953 kanadalainen Massey-Harris ja Harry Ferguson Ltd fuusioitiin Massey-Harris-Ferguson Inc. -yhtiöksi. Harry Ferguson nimitettiin uuden yhtiön hallituksen puheenjohtajaksi. Fergusonin henkilökemia ei kuitenkaan toiminut aiemman Massey-Harris-yhtiön pääjohtaja James Duncanin kanssa ja Ferguson lähti Massey-Harris-Fergusonilta jo heinäkuussa 1954.


title: Ferguson Research

text: Harry Ferguson osallistui nyt aiempaa aktiivisemmin "R"-projekteihin, ja 1954 valmistuneen prototyyppi R4:n kehitystyön johtaminen oli hänen vastuullaan. Yhtiö muutti 1956 Surreyn Redhillistä keskisen Englannin Coventryyn.


title: Ferguson Research

text: Harry Ferguson ei kyennyt täysin irtautumaan traktorien maailmasta, jossa hän oli työskennellyt lähes koko aktiiviuransa ajan. Vuonna 1960 Harry Ferguson Research Ltd loi uuden divisioonan nimeltä Harry Ferguson Tractor Research Ltd. Tämän yksikön kehitystyön tavoitteena oli valmistaa uudenlainen ja kevyt, hydraulisella momentinmuuntimella varustettu traktori. Samaan aikaan Harry Ferguson laittoi alulle nelivetoisen kilpa-auton kehitystyön, nimellä "Project 99".


title: Ferguson Research

text: Prototyyppi R5 Estate valmistui vuonna 1959. Harry Ferguson oli ladannut tähän malliin paljon odotuksia, ajatuksena sen valmistusoikeuksien myyminen jollekin merkittävistä brittiläisistä ajoneuvovalmistajista. Fergusonin pettymykseksi yksikään ajoneuvovalmistaja ei ollut kiinnostunut ostamaan nelivetojärjestelmän valmistusoikeuksia. Prototyyppi R5 oli nelivetojärjestelmän, lukkiutumattomien jarrujen ja viisiovisen hatchback-korinsa ansiosta noin 30 vuotta aikaansa edellä ja ehkä liiankin edistyksellinen tuon aikakauden brittiläiselle autoteollisuudelle. Richard Jensen, toinen Jensen Motors Ltd:n johtajaveljeksistä osoitti mielenkiintoa R5-projektia kohtaan. Vaikka tämä ei johtanut välittömiin sopimuksiin, piti Jensen Motors yllä keskustelua Harry Fergusonin kanssa.


title: Ferguson Research

text: Harry Ferguson kuoli yllättäen lokakuun 25. päivänä vuonna 1960. Hän ei tullut näkemään P99:n debyyttiä eikä nelivetojärjestelmän yhdistämistä perheautoiluun.


title: Ferguson Research

text: Ferguson P99 debytoi Silverstonessa heinäkuun 8. päivänä vuonna 1961 ja Stirling Moss voitti sillä 23.9. 1961 Oulton Parkin moottoriradalla ajetun F1-autojen Gold Cup -kisan. P99:n voittoa seurasi valtava julkisuus ja Harry Ferguson Research Ltd sai lukuisia yhteydenottoja koskien yhtiön kehittämää nelivetojärjestelmää. Ferguson Researchin ja Jensen Motorsin välillä oli epävirallinen suostumus siitä, että yhtiöt kehittäisivät yhdessä nelivetojärjestelmän sarjatuotantoasteelle; yhtiöt allekirjoittivat virallisen yhteistyösopimuksen vasta 1964. Jensenin ensimmäinen nelivetoinen prototyyppi, lasikuitukoriseen C-V8 -tuotantomalliin perustunut CV8-FF valmistui vuonna 1965.


title: Ferguson Research

text: Tämän jälkeen Jensen Motors otti kehityskohteekseen Interceptor-mallinsa, jonka pituutta jatkettiin 5 tuumalla (130 mm) ja näin luotiin Jensen FF (FF on lyhenne sanoista "Ferguson Formula", joka oli Harry Fergusonin nelivetojärjestelmälleen antama nimi). Malli saatiin tuotantoon vuonna 1966, mutta korkeaksi muodostunut myyntihinta esti kaupallisen menestyksen. Vuonna 1969 yhtiö solmi sopimuksia joidenkin suurten autonvalmistajien sarjatuotantomallien nelivetoisten prototyyppien valmistamisesta. Tällaisia olivat muun muassa Chrysler-yhtymän Dodge Challenger sekä Ford Zephyrin poliisiversio.


title: Ferguson Research

text: Vuonna 1969 aikakauden F1-huipputiimien keskuudessa syntyi suoranainen nelivetobuumi. Matra MS84-, Lotus 63- ja McLaren M9A -malleissa käytettiin Fergusonin järjestelmää. Cosworth valmisti myös nelivetoisia F1-autoja, mutta yhtiö käytti omaa nelivetojärjestelmäänsä.


title: Ferguson Research

text: Kisakausi 1968 oli ollut tavanomaista märempi ja kilpa-autojen valmistajat etsivät uusia keinoja pidon parantamiseen. Vuoden 1969 Britannian osakilpailuun otti osaa ennätysmäärä Fergusonin nelivetotekniikalla varustettuja F1-autoja, joista parhaiten sijoittui 10. sijalle Lotus 63:lla ajanut John Miles. Vuosi 1969 toi myös takasiivet F1-autoihin ja kisakausi oli olosuhteidensa puolesta keskiverto. Valmistajat luopuivat hyvin nopeasti nelivedon käytöstä, koska takasiiven käyttö oli helpompi tapa lisätä pitoa takapyörille. Team Lotus teki kaasuturbiinikäyttöisen Lotus 56B:n yhteydessä viimeisen yrityksen käyttää Ferguson-nelivetoa, mutta auto oli muutoin kilpailukyvytön.


title: Ferguson Research

text: Vuonna 1971 Tony Rolt perusti uuden yhtiön nimeltä FF Developments, joka jatkoi Fergusonin nelivetojärjestelmän kehitystyötä.


title: Ferguson

text: Ferguson tarkoittaa seuraavia asioita:


title: Mesut Özil

text: Mesut Özil (s. 15. lokakuuta 1988 Gelsenkirchen, Nordrhein-Westfalenin osavaltio, Länsi-Saksa) on saksalainen jalkapalloilija, joka edustaa englantilaista Arsenalia, mutta lopetti Saksan maajoukkueessa kesällä 2018. Hän on pelipaikaltaan hyökkäävä keskikenttäpelaaja. Özil on kolmannen sukupolven Saksan turkkilainen, ja hänen sukunsa on lähtöisin Hışıroğlun kylästä Zonguldakin maakunnasta.


title: Mesut Özil

text: Özil aloitti ammattilaisuransa Schalkessa, jonka edustusjoukkueessa hän debytoi kaudella 2006–2007. Tammikuussa 2008 hän siirtyi Werder Bremeniin, jossa hän saavutti Saksan cupin voiton ja UEFA-cupin kakkossijan kaudella 2008–2009. Esityksillään Bremenissä sekä Saksan maajoukkueessa Özil löi itsensä lopullisesti läpi, ja useat Euroopan suurseurat olivat hänen kintereillään.


title: Mesut Özil

text: Vuoden 2010 MM-kilpailuissa edukseen esiintyneen Özilin ympärillä pyörineet siirtohuhut päättyivät lopulta, kun espanjalaisseura Real Madrid osti hänet Werder Bremenistä lehtitietojen mukaan noin 15 miljoonalla eurolla elokuussa 2010. Hän teki seuran kanssa kuusivuotisen sopimuksen. Özil teki La Liga debyyttinsä tasapelissä Mallorcaa vastaan. Hän pelasi Mestarien liiga -debyyttinsä 15. syyskuuta 2010 Real Madrid-Ajax -ottelussa. Ottelussa Mesut Özil teki maalisyötön, joka johti Gonzalo Higuainin maaliin.


title: Mesut Özil

text: Kahdessa ensimmäisessä kotiottelussaan Özil sai pelinsä päätteeksi Santiago Bernabéun vaativalta yleisöltä suuret suosionosoitukset. Media, yleisö ja joukkuetoverit ylistivät Özilin taitoja ja nopeaa kehitystä.


title: Mesut Özil

text: Özil teki ensimmäisen La Liga-maalinsa Realin 6–1 voitossa Deportivoa vastaan 3. lokakuuta 2010. Hänen ensimmäinen Mestarien liigan maalinsa syntyi 19. lokakuuta 2010 AC Milania vastaan.


title: Mesut Özil

text: 6. maaliskuuta 2011, johdettuaan joukkueensa hyökkäystä ja syötettyään kaksi maalia Racing Santander–Real Madrid-pelissä, Özil nousi urheilulehtien otsikoihin maailmanlaajuisesti.


title: Mesut Özil

text: Kaudella 2010–2011 Özil teki Madridissa kymmenen maalia ja 26 maalisyöttöä, nousten näin kauden syöttötilaston kärkeen Euroopassa.


title: Mesut Özil

text: Kaudella 2011–2012 hän sai käyttöönsä Real Madridin pelintekijän pelinumeron 10.


title: Mesut Özil

text: Özil siirtyi Real Madridista englantilaiseen Arsenaliin kesän 2013 siirtoikkunan viimeisenä päivänä. Lontoolaisseuran maksama yli 42 miljoonan punnan siirtokorvaus on seuran uusi ennätys, ja myös kaikkien aikojen korkein saksalaisjalkapalloilijasta maksettu siirtosumma.


title: Mesut Özil

text: Özil pelasi Arsenal-debyyttinsä 14. syyskuuta pelatussa ottelussa Sunderlandia vastaan ja syötti Olivier Giroudin tekemän ottelun avausmaalin jo ottelun 11. minuutilla. 76. minuutilla hän pelasi hienosti yhteen Giroudin kanssa, joka syötti tilanteessa Aaron Ramseyn tekemän 3–1-maalin. Seuraavassa ottelussa, 3–1-voitossa Stokesta, Özil syötti joukkueensa kaikki maalit. 19. lokakuuta hän teki kaksi Arsenalin neljästä maalista 4–1-voitossa Norwichista.


title: Mesut Özil

text:
Özil nousi Saksan alle 21-vuotiaiden maajoukkuerinkiin vuonna 2007 ja oli voittamassa kaksi vuotta myöhemmin alle 21-vuotiaiden Euroopan-mestaruuden. Özil valittiin Englantia vastaan käydyn finaalin parhaaksi pelaajaksi.
Aikuisten maajoukkueessa hän pelasi ensimmäisen kerran 12. elokuuta 2009 MM-karsintaottelussa Azerbaidžania vastaan. Seuraavana vuonna hänet valittiin Saksan MM-miehistöön, joka voitti Etelä-Afrikan MM-kilpailuissa pronssia.


title: Mesut Özil

text:
2. syyskuuta 2011 Euro 2012 -lohkokarsinnassa Özil syötti ensimmäisen maalin ja teki itse toisen ja neljännen maalin Gelsenkirchenissä pelatussa ottelussa Itävaltaa vastaan. Näin Saksa varmisti ensimmäisenä maana paikkansa vuoden 2012 EM-turnauksessa.
Mesut Özil valittiin ottelun parhaaksi kun Saksa pelasi EM-kisojen avausottelunsa Portugalia vastaan. Ottelu päättyi Saksan 1–0 voittoon.


title: Mesut Özil

text: Halutessaan Özil olisi voinut Saksan sijaan edustaa maajoukkuetasolla Turkin maajoukkuetta.


title: Mesut Özil

text: Özil oli mukana vuoden 2010 jalkapallon maailmanmestaruuskilpailujen Saksan edustusjoukkueessa ja esiintyi kaikkien joukkueensa otteluiden avauskokoonpanossa. Saksa nousi alkulohkonsa voittoon Özilin Ghanaa vastaan 18 metristä laukaiseman maalin ansiosta. Neljännesvälierässä Saksa voitti Englannin 4–1. Özil syötti pelissä neljännen maalin. Puolivälierässä Saksa kaatoi Argentiinan maalein 0–4. Özil teki vahvasti työtä keskikentällä ja syötti neljännen maalin. Välierässä Saksa hävisi Espanjalle mutta voitti pronssiottelun Uruguayta vastaan Özilin syötettyä kulmapotkusta pelin ratkaisumaalin. FIFA valitsi Özilin yhdeksi kymmenestäparhaan pelaajan palkinnon ehdokkaasta.


title: Mesut Özil

text: Özil kuului vuoden 2014 jalkapallon maailmanmestaruuskilpailuissa kultaa voittaneeseen Saksan maajoukkueeseen. Samoin vuoden 2018 kisoissa, joissa Saksa jäi alkulohkoon. Heinäkuussa 2018 hän ilmoitti lopettavansa maajoukkueuransa omien sanojensa mukaan "rasisimin ja epäkunnioituksen" vuoksi. Hän on pelannut kaikkiaan 92 maaottelua ja tehnyt niissä 23 maalia.


title: Mesut Özil

text: Hyökkäävän keskikenttäpelaajan paikalta Mesut Özil toimii pelintekijänä. Özil tunnetaan hänen pelinsä tyylipuhtaudesta, pallonhallinnasta ja luovuudesta. Hän pystyy myös lukemaan peliä poikkeuksellisen tarkasti. Hänellä on myös erittäin kova ja tarkka veto, minkä todistaa hänen maalinsa Ghanaa vastaan MM-kisoissa 2010.


title: Wärtsilä 46

text: Wärtsilä 46 "(aikaisemmin tunnettiin myös nimellä Wärtsilä Vasa 46)". Wärtsilän valmistama nelitahtinen keskinopea dieselmoottorimalli. Mallimerkintä 46 tarkoittaa sylinterin halkaisijaa senttimetreissä. Moottoria käytetään sekä voimalaitoksissa että merimoottorina. Erityisen tunnetuksi se on tullut risteilyaluksien voimanlähteenä. Moottorista on olemassa sekä rivi- että V-moottorisovellukset. Merimoottorista on olemassa eri tehoversioita. Ensimmäisen eli A-version teho on n. 800 kW/sylinteri, D-version 1155 kW/sylinteri. Voimalaitosmoottoreissa ei edellä mainittua luokitusta käytetä. Käytössä olevat kierrosluvut ovat seuraavat:


title: Wärtsilä 46

text: Moottorista on olemassa seuraavat sylinterikonfiguraatiot. Joissain on maininta esimerkkisovelluksesta. Malli 20V46 on käytössä ainoastaan voimalaitossovelluksissa.


title: Wärtsilä 46

text: Tyyppi: Ahdettu, välijäähdytetty nelitahtinen suoralla polttoaineen suihkutuksella varustettu dieselmoottori.


title: Wärtsilä 46

text: Sylinterilohko on yhtenä osana valettu. Raamilaakerien pukit ovat kampiakselin alapuolella ja kiinnitetty pystysuunnassa kahdella hydraulisesti kiristettävällä ruuvilla ja sivuilta vaakasuorilla sideruuveilla. Jäähdytysvesikanavat on valettu lohkoon. Kevytmetallivalusta tehtyjen kampikammion luukkujen tiivistys on toteutettu kumitiivistein. Öljypohja on hitsattu.


title: Wärtsilä 46

text: Sylinteriputkissa on korkea lohkon päälle ulottuva kaulus ja niihin on porattu pystysuuntaiset jäähdytyskanavat joita pitkin jäähdytysneste kulkee lohkosta sylinterinkanteen.


title: Wärtsilä 46

text: Raamilaakereissa on käytetty sekä kaksi- että kolmikerroksista pinnoitetta. Jokaisen raamilaakerin pukin alla on hydraulinen sylinteri jolla laakeripukki voidaan laskea raamilaakerien irrottamiseksi.


title: Wärtsilä 46

text: Kampiakseli on taottu yhdestä kappaleesta ja varustettu mallikohtaisin vastapainoin.


title: Wärtsilä 46

text: Kiertokanget on taottu ja koostuvat kolmesta osasta. Yläpään laakeri on alapuoleltaan leveämpi.


title: Wärtsilä 46

text: Männän yläosan renkaanurat on karkaistu. Männät on jäähdytetty kiertokangen kautta virtaavan voiteluöljyn avulla. Männänrenkaista kaksi on kromipinnoitettuja painerenkaita ja yksi on kromipinnoitettu, jousella kuormitettu öljyrengas.


title: Wärtsilä 46

text: Sylinterikansi on valmistettu erikoisvalusta ja kiinnitetty neljällä hydraulisesti kiristettävällä ruuvilla. Jäähdytysneste ohjautuu kannen reunoilta keskiosaa kohti jäähdyttäen tärkeimpiä alueita.


title: Wärtsilä 46

text: Imuventtiilit on pinnoitettu stelliitillä ja kromilla. Seetirenkaat on valettu erikoisseoksesta ja ovat vaihdettavissa.


title: Wärtsilä 46

text: Pakoventtiilit on tehty Nimonic-seoksesta raskaalla polttoöljyllä käyvissä sovelluksissa. Seetirenkaat on vesijäähdytetty ja ovat vaihdettavissa.


title: Wärtsilä 46

text: Nokka-akseli koostuu nokka- ja laakeriosapaloista jotka voidaan vaihtaa jokaisen sylinterin kohdalta erikseen.


title: Wärtsilä 46

text: Ruiskutuspumpuilla on erilliset rullilla varustetut nostimet, joiden pituutta muuttamalla ruiskutusajoitusta voidaan säätää. Pumput ja polttoaineputket on sijoitettu moottorin sivulle pumppuhyllylle luukkujen alle piiloon.


title: Wärtsilä 46

text: Välijäähdytin on suunniteltu mahdollisimman helposti huollettavaksi ja varustettu vedenerottimella.


title: Wärtsilä 46

text: Käynnistysjärjestelmä on paineilmatoiminen. Paineilman jakelu sylintereihin tapahtuu sytytysjärjestyksen mukaisesti nokka-akselin päähän sijoitetun käynnistysilmajakajan avulla.


title: Wärtsilä 46

text: 1980-luvulla Wärtsilä Dieselillä oli kaksi toimipistettä Suomessa. Vaasassa valmistettiin yhtiön pienemmät moottorit Wärtsilä Vasa 22 ja Vasa 32. Turun tehtaalla tehtiin samaan aikaan isompia S.E.M.T. Pielstick- ja Sulzer-lisenssimoottoreita Wärtsilän omien telakoiden käyttöön. Wärtsilän dieselpuoli oli kasvanut rajusti markkinamenestykseksi osoittautuneen Vaasassa valmistetun Wärtsilä Vasa 32:n ansiosta. Wärtsilässä suunniteltiin kaikessa hiljaisuudessa isompi moottori korvaamaan valmistuksessa olleet lisenssimallit. Kun Turkuun rakennettiin uutta tehdasrakennusta, ei ollut yleisessä tiedossa että se tulisi täysin uuden moottorimallin valmistusta varten. Vuonna 1987 Wärtsilä yllätti markkinat julkistamalla kaikkien aikojen suurimman tuotekehityspanoksensa, Wärtsilä Vasa 46:n. Mallissa oli erityisenä uutuutena esimerkiksi neljällä ruuvilla kiinnitetty sylinterikansi. Tällä tavalla moottori saatiin lyhyemmäksi. Markkinoilla ratkaisu herätti epäilyksiä kestävyytensä osalta.


title: Wärtsilä 46

text: Uuden mallin tuotanto pääsi kunnolla käyntiin 1990-luvun alkuun mennessä. Aika pian alkuvaiheessa mallin Vasa-nimi pudotettiin pois. Vasa-nimeä ei käytetty enää sen jälkeen esitellyissä Wärtsilän moottoreissa. Moottorin alkutaival ei ollut helppo, sillä sen pääkomponentteihin, kuten mäntään, kiertokankeen ja moottorinlohkoon jouduttiin tekemään lukuisia parannuksia. Kun moottorin lastentaudit oli korjattu, Wärtsilä 46 alkoi saavuttaa mainetta luotettavana, taloudellisena ja helppohoitoisena voimanlähteenä. Turun tehtaalla erityistä oli koko henkilökunnan sitoutuminen tuotteen ja valmistusmenetelmien kehittämiseen. Vuonna 2000 Turun tehdas teki kaikkien aikojen tuotantoennätyksensä, noin 2 000 sylinteriä. Tehdas toimi kapasiteettinsa äärirajoilla, ja niinpä osa moottoreista valmistettiin Wärtsilän Italian tehtaalla Triestessä. 2000-luvun alussa esiteltiin yhteispaineruiskutuksella varustettu Wärtsilä 46CR (Common Rail). Tammikuussa 2004 Wärtsilän johto ilmoitti lopettavansa moottorivalmistuksen Turussa ja siirtävänsä sen kokonaan Triesteen. Turun tehdas suljettiin vuoden loppuun mennessä. Sen jälkeen tiettyjä toimintoja jatkoivat alihankkijat.


title: Wärtsilä 46

text: Wärtsilä 46:n valmistus ajetaan alas tulevina vuosina, sillä moottorille on kehitetty jo seuraaja, Wärtsilä 46F.


title: Manuel Fernandes

text: Manuel Henrique Tavares Fernandes (s. 5. helmikuuta 1986 Lissabon, Portugali) on portugalilainen jalkapalloilija, joka edustaa turkkilaista Beşiktaşia. 178 senttimetriä pitkän Fernandesin pelipaikka on keskikentällä.


title: Manuel Fernandes

text: Fernandes aloitti ammattilaisuransa kasvattajaseurassaan Benficassa, jonka ykkösjoukkueessa hän teki ensiesiintymisensä kaudella 2003–2004 José Antonio Camachon valmennusaikana. Tuolloin keskikentällä puolustavassa roolissa pelannut Fernandes teki välittömästi vaikutuksen sekä Camachoon että seuran kannattajiin, ja hänestä tuli Benfican kaikkien aikojen toiseksi nuorin maalintekijä onnistuttuaan maalinteossa jo toisessa ottelussaan. Camachon kommentit siitä, että Fernandes on parempi kuin Claude Makélélé samanikäisenä, toivat hänellä lempinimen "Manélélé".


title: Manuel Fernandes

text: Seuraavalla kaudella hän nousi säännölliseksi avauskokoonpanon pelaajaksi vakiinnuttaen paikkansa keskikentän keskellä, Petitin rinnalla. Valmentajaksi nimitetyn Giovanni Trapattonin johdolla Benfica voitti Portugalin mestaruuden ensimmäistä kertaa 11 vuoteen. Kausi oli Fernandesilta hyvä myös yksilötasolla, sillä hän pelasi viittä lukuun ottamatta kaikissa otteluissa. Hän pelasi myös seitsemän ottelua UEFA Cupia, jossa Benfica eteni 32 parhaan joukkoon pudoten kuitenkin koko kilpailun voittaneelle TsSKA Moskovalle.


title: Manuel Fernandes

text: Ennen seuraavan kauden alkua Fernandes joutui nivustyräleikkaukseen, jonka suoritti Münchenissä lääkäri Ulrike Muschaweck. 2005–2006 Fernandes esiintyi Benfican paidassa Mestarien liigassa, jossa hän teki tasoitusmaalin tasapeliin päättyneessä lohkovaiheen Villarreal-ottelussa. Benfica selviytyi lopulta neljännesfinaaleihin, joissa Barcelona kuitenkin osoittautui vahvemmaksi.


title: Manuel Fernandes

text: Fernandes siirtyi lainasopimuksella Englannin Valioliigan Portsmouthiin vuonna 2006. Sopimukseen sisältyi myös pykälä, jonka mukaan Fernandes siirtyisi Englantiin pysyvästi noin seitsemän miljoonan punnan siirtosummalla, mikäli hän onnistuisi toipumaan täysin nivusvaivoistaan. Siirtoa suunniteltiin alun perin suoritettavaksi heinäkuussa, mutta se kaatui, kun nivusvaivoista kärsinut Fernandes reputti kahdesti Portsmouthin lääkärintarkastuksen. Tämän jälkeen Benfica antoi portugalilaispelaajan jäädä Englantiin hoidettavaksi siinä toivossa, että hän olisi kyennyt kuntoutumaan ennen syyskuun alkua, jolloin siirtoikkuna sulkeutuu. Viiden viikon kuntoutusjakson jälkeen todettiin, että Fernandes tarvitsee vielä kaksi kuukautta toipumisaikaa, jolloin päädyttiin edellä mainittuun lainasopimusratkaisuun.


title: Manuel Fernandes

text: Fernandes teki ensiesiintymisensä Portsmouthin paidassa Englannin liigacupin vierasottelussa Mansfield Townia vastaan ja teki rangaistusalueen ulkopuolelta maalin vain viiden minuutin pelin jälkeen. Ottelu päättyi vieraiden voittoon lukemin 1–2. Kauden alkupuoliskolla hän pääsi kentälle vain satunnaisesti manageri Harry Redknappin suosiessa keskikentän keskellä kaksikkoa Sean Davis ja Pedro Mendes. Myöhemmin Redknapp paljasti, että vähäiseen peliaikaan vaikutti Fernandesin sopimuksen kohta, jonka mukaan hänen pelatessaan kolmessa peräkkäisessä ottelussa Portsmouthin olisi tullut hankkia hänet 12 miljoonan punnan siirtosummalla. Jo joulukuussa Portsmouth ilmoittikin Benficalle summan olevan niin korkea, että jollei sitä lasketa, pysyvää siirtoa ei tule tapahtumaan. Benfica ei suostunut alentamaan hintapyyntöään, ja Fernandes palasi Portugaliin talven siirtoikkunan auettua.


title: Manuel Fernandes

text: Benfica onnistui kuitenkin löytämään toisen Fernandesista kiinnostuneen seuran, ja tammikuussa 2007 julkistettiin yhden kauden kattava lainasopimus niin ikään englantilaisen Evertonin kanssa. Siirrosta sopiminen oli monimutkaista, koska Fernandesin pelaajaoikeuksista osan omisti neuvotteluissa mukana olleiden kahden seuran ulkopuolinen taho eli Global Sports Investment -yhtiö, mutta hän teki ensiesiintymisensä Evertonissa lopulta 10. helmikuuta, 1–0-voittoon päättyneessä Blackburnia vastaan pelatussa ottelussa. Hänestä tuli nopeasti yksi kannattajien suosikeista. Ensimmäisen liigamaalinsa Fernandes teki 24. helmikuuta Watfordia vastaan ja seuraava syntyi 28. huhtikuuta sarjajohtaja ManU:a vastaan. Upea täysosuma ei kuitenkaan riittänyt ManU:n tehtyä neljä maalia ottelun viimeisen puolituntisen aikana ja pelin päätyttyä 4–2.


title: Manuel Fernandes

text: Myös Evertonin manageri David Moyes oli vastahakoinen maksamaan Benficalle 12 miljoonaa euroa pysyvästä siirrosta, joten Fernandes palasi jälleen kotimaahansa vuonna 2007. Benficassa hän esitti useita hyviä otteita kauteen valmistautuessa. 8. elokuuta Everton teki kuuden miljoonan punnan arvoisen tarjouksen, jonka hyväksyminen julkistettiin 13. elokuuta. Tuolloin tarjouksen uskottiin käsittävän kuusi miljoonaa puntaa Benficalle vastineeksi Fernandesin pelaajaoikeuksien toisesta puolikkaasta, jolloin Evertonin olisi pitänyt neuvotella toisesta puolesta erikseen GSI:n kanssa. Myöhemmin kerrottiin, että Everton olisi ollut halukas ostamaan Fernandesin 12 miljoonalla, mikäli sillä olisi saanut pelaajaoikeudet kokonaisuudessaan. 14. elokuuta tuli julkisuuteen tieto, jonka mukaan Fernandes oli lentänyt Englantiin varmistamaan siirtoa.


title: Manuel Fernandes

text: Pysyvä siirto Evertoniin kariutui GSI:n omistaman puolikkaan aiheuttamiin monimutkaisuuksiin ja siihen, että Valioliiga ei sallinut siirtoa, jossa Everton omistaisi vain puolet oikeuksista. Seura osoitti tyytymättömyytensä liigan kantaan, koska Anderson, Carlos Tévez ja Javier Mascherano olivat kaikki siirtyneet Valioliigaan samanlaisilla sopimusehdoilla.


title: Manuel Fernandes

text: 26. elokuuta Fernandes allekirjoitti Valencian kanssa kuusivuotisen sopimuksen. Siirtoon sisältyi noin 17 miljoonan punnan siirtokorvaus Benficalle. GSI:lle jäi kuitenkin yhä puolet pelaajaoikeuksista. Evertonin johtokunnassa tämä aiheutti hämmästystä, sillä Fernandes oli antanut suullisen lupauksen siirrosta englantilaisseuraan, ja ollut jopa seuraamassa 25. elokuuta seuraamassa Evertonin ottelua Blackburniä vastaan. Valenciassa hän teki ensiesiintymisensä tultuaan vaihdosta kentälle vierasottelussa Almeríaa vastaan 2. syyskuuta.


title: Manuel Fernandes

text:
Tammikuussa 2008 Fernandes siirtyi jälleen Evertoniin, loppukauden kestävällä lainasopimuksella.
Palattuaan Valenciaan Fernandes siirtyi lainasopimuksella turkkilaiseen Beşiktaşiin. Tällä hetkellä hän edustaa Turkin Beşiktaşia.


title: Manuel Fernandes

text: Vuonna 2003 Fernandes oli mukana Portugalin joukkueessa alle 17-vuotiaiden MM-kisoissa Suomessa. Portugali eteni neljännesfinaaleihin, kunnes hävisi Espanjalle 5–2 Tampereella.


title: Manuel Fernandes

text: Vuoden 2006 alle 21-vuotiaiden EM-kisoissa Fernandes pelasi Portugalin kaikki kolme ottelua. Portugali kuitenkin voitti niistä vain yhden ja jäi lohkovaiheeseen. Myös seuraavana kesänä Fernandes pelasi Portugalin kaikissa otteluissa vastaavissa kisoissa. Hän teki myös ensimmäisen maalin 4–0 päättyneessä Israelia vastaan pelatussa ottelussa.


title: Manuel Fernandes

text: Portugalia kaikilla junioritasoilla alle 15-vuotiaista lähtien edustanut Fernandes teki A-maajoukkuedebyyttinsä Irlantia vastaan pelatussa ystävyysottelussa helmikuussa 2005. Ensimmäisen maaottelumaalinsa hän teki jo kuukauden kuluttua seuraavassa pelissään tehtyään avausmaalin 4–1 päättyneessä ystävyysottelussa Kanadaa vastaan.


title: Luettelo Suomen maavoimien entisestä kalustosta

text: Tämä on luettelo Suomen maavoimien käyttämästä kalustosta, joka on poistunut käytöstä.


title: Al-Ahli

text: Al-Ahli () on egyptiläinen jalkapalloseura, joka on kotoisin Kairosta. Se on Egyptin ja Afrikan menestynein jalkapalloseura. Seuralla on Egyptissä miljoonia kannattajia, mikä tekee siitä yhden maailman kannatetuimmista seuroista. Joukkue käyttää punaista paitaa ja valkoisia housuja, ja sen kotiareena on Kairon kansainvälinen stadion. Seura on perustettu vuonna 1907.


title: Al-Ahli

text: Al-Ahli on menestynein seura Afrikassa ja viides maailmassa kansainvälisillä kentillä FIFA:n virallisissa kilpailuissa. Seuralla on toimintaa myös muissa palloilulajeissa kuten koripallossa, käsipallossa sekä lentopallossa.


title: Al-Ahli

text:
Ensimmäinen helmikuuta vuonna 2012 Al Ahlyn kohdatessa Port Saidissa paikallisjoukkue Al Masryn syntyi mellakka, jossa menehtyi 74 ihmistä ja satoja loukkaantui suurin osa Al Ahlyn kannattajia.
Seurajoukkueiden maailmanmestaruuskilpailut"Jalkapallon pikkujättiläinen, WS Bookwell OY Porvoo 2003, s. 193"


title: Abraham Dee Bartlett

text: Abraham Dee Bartlett (27. lokakuuta 1812 Lontoo – 7. toukokuuta 1897 Lontoo) oli brittiläinen eläintieteilijä.


title: Abraham Dee Bartlett

text: Bartlettilla oli British Museumin lähellä pieni luontokauppa, jossa hän myi eläinten täyttämiseen käytettäviä tarvikkeita. Hänen maineensa eläintentäyttäjänä kasvoi suuresti ja töiden lisääntyessä hän muutti suurempaan liikehuoneistoon Camden Townissa. Hänen asiakkaitaan olivat muun muassa John Edward Gray, George Robert Gray, John Gould ja Edward Blyth. Hän oli säännöllisessä kirjeenvaihdossa Charles Darwinin kanssa antaen tietoa eläinten anatomiasta, pesimisestä ja elinympäristöistä. Darwin lahjoitti hänelle nimikirjoituksellaan varustetun "Lajien synnyn" ensipainoksen.


title: Abraham Dee Bartlett

text: Hän oli syntyisin kampaajan yhdeksänlapsisesta perheestä Covent Gardenista ja täysin itseoppinut. Lontoon vuoden 1851 maailmannäyttelyssä hän voitti eläintentäyttämisessä ensimmäisen palkinnon. Hän hoiti ja vartioi kuningattaren lintutarhaa Windsorissa tämän poissa ollessa. Hän oli Kristallipalatsin luonnonhistoriallisen osaston johtaja 1852–1859.


title: Abraham Dee Bartlett

text: Myöhemmin hänestä tuli Lontoon eläintarhan johtaja vuosiksi 1859–1897. Hän esitti, että eläintarhan eläinten tulisi saada mahdollisimman luonnollista ruokaa ja asua niiden luonnollista elinympäristöä muistuttavassa tilassa ja että niiden tulisi saada olla sekä ulkona että sisätiloissa. Hän nimesi erään nuoren afrikannorsun Jumboksi. Hän julkaisi suuren määrän kirjoituksia eläintarhassa tekemistään havainnoista. Kirjoitukset julkaistiin hänen kuolemansa jälkeen kahtena kirjana, "Wild Animals in Captivity" (1898) ja "Life among Wild Beasts in ’the Zoo’" (1900).


title: Abraham Dee Bartlett

text: Bartlettilla oli seitsemän lasta, joista Clarence oli eläintarhan apulaisjohtaja ja Edward Bartlett (1836–1908) Maidstonen museon intendentti Kentissä 1874–1890 ja Sarawakin museon intendentti Borneossa 1895–1897.


title: Abraham Dee Bartlett

text: Bartlett kuvaili ja nimesi muun muassa ruskokiivin ("Apteryx mantelli" tai "A. australis") 1852.


title: Sivakka-yhtymä

text: Sivakka-yhtymä Oy on oululainen yleishyödyllinen vapaarahoitteinen yhtiö, jonka toimiala on kiinteistöjen omistaminen ja hallinta sekä asuntojen vuokraaminen. Yhtiö on täysin Oulun kaupungin omistama.


title: Sivakka-yhtymä

text: Sivakka-yhtymään kuuluvat lisäksi vuokra-asuntoja välittävät tytäryhtiöt Oulun Sivakka Oy ja Oulun Tervatalot Oy, sekä rakenteelliseen kunnossapitoon erikoistunut Oulun Remonttimylly Oy. Yhtymän kiinteistöhuoltoyhtiö Oulun TOP-huolto Oy myytiin Lassila & Tikanojalle vuoden 2008 lopussa. Konserniin on kuulunut myös Oulun Pölli Oy, joka rekisteröitiin asunto-osakeyhtiöksi marraskuussa 2007. Yhtiön arvioitu liikevaihto vuonna 2008 on noin 45 miljoonaa euroa.


title: Sivakka-yhtymä

text: Sivakka-yhtymä on Oulun suurin vuokranantaja. Vuonna 2007 Sivakka-yhtymän ja sen tytäryhtiöiden omistuksessa oli noin 7 000 vuokra-asuntoa ja sillä oli noin 13 000 vuokralaista. Noin kymmenesosa kaikista oululaisista asuu Sivakka-yhtymään kuuluvien yhtiöiden omistamissa asunnoissa.


title: Sterling Hinds

text: Sterling Hinds (s. 31. lokakuuta 1961 Toronto) on kanadalainen entinen pikajuoksija. Hänen uransa suurin saavutus on pikaviestin pronssimitali Los Angelesin olympialaisista 1984. Hänen lisäkseen Kanadan joukkueeseen kuuluivat Ben Johnson, Tony Sharpe ja Desai Williams.


title: It’s Only Rock ’n’ Roll

text: It’s Only Rock ’n’ Roll on brittiläisen rockyhtyeen The Rolling Stonesin lokakuussa 1974 julkaistu albumi. Se on yhtyeen järjestyksessään kahdestoista Britanniassa ja neljästoista Yhdysvalloissa julkaistu studioalbumi. Levy nousi Britannian listan kakkoseksi ja Yhdysvalloissa listaykköseksi.


title: It’s Only Rock ’n’ Roll

text: "It’s Only Rock ’n’ Roll" jäi yhtyeessä vuodesta 1969 lähtien soittaneen kitaristi Mick Taylorin viimeiseksi Rolling Stones -albumiksi, sillä hän lähti yhtyeestä levyn ilmestymisen jälkeen. Taylorin seuraaja Ron Wood tekee ensiesiintymisensä Rolling Stonesin riveissä nimikappaleella ”It’s Only Rock ’n’ Roll (But I Like It)”, jota hän oli mukana kirjoittamassa ja soittaa levytetyllä versiolla akustista kitaraa. Virallisesti Wood liittyi yhtyeen jäseneksi vuonna 1975. Nimikappaleesta on muodostunut yksi yhtyeen suurimmista klassikoista. Se julkaistiin singlenä, kuten myös The Temptations -cover ”Ain’t Too Proud to Beg”.


title: It’s Only Rock ’n’ Roll

text:
Albumin kansikuva on belgialaisen taitelija- ja taidemaalari Guy Peellaertin tekemä. Hän suunnitteli myös David Bowien samana vuonna ilmestyneen "Diamond Dogs" -albumin kansitaiteen.A-puoli
B-puoli


title: Quizás

text: Quizás on Enrique Iglesiasin albumi, joka nauhoitettiin vuonna 2002 Espanjassa. Laulaja voitti Latin Grammyn parhaasta lauluäänestä pop-albumilla vuonna 2003.


title: Themiste

text: Themiste oli kreikkalaisessa mytologiassa Iloksen ja Eurydiken tytär ja Laomedonin sisar. Puolisollensa Kapykselle, Assarakoksen pojalle, hän synnytti pojan, joka sai nimen Ankhises.


title: Skanssi (laiva)

text: Skanssi on laivojen miehistön ja alemman päällystön yhteinen majoitus- ja oleskelutila.


title: Skanssi (laiva)

text: Skanssit jakautuivat aseman mukaan; luotseilla oli oma skanssinsa, koska he olivat tavallaan ulkopuolisia. Pursimies, kirvesmies ja donkeymies majailivat yleensä miehistön skanssissa, ellei heille ollut järjestetty omia tiloja; konemestareilla ja perämiehillä oli omat tilansa, päälliköllä poikkeuksetta oma hytti.


title: Skanssi (laiva)

text: Järjestelmää noudatettiin pisimpään majakkalaivoissa, muilta laivoilta se hävisi toisen maailmansodan jälkeen. Silloin laivoihin alkoi tulla 3–4 hengen hyttejä myös miehistölle.


title: Kane Hodder

text: Kane Hodder (s. 8. huhtikuuta 1955) on yhdysvaltalainen näyttelijä ja stuntmies. Hänet tunnetaan parhaiten Jason Voorheesin roolista, jota hän esitti neljässä "Perjantai 13. päivä" -sarjan kauhuelokuvassa.


title: Helen Morgan (laulaja)

text: Helen Morgan (2. elokuuta 1902 Danville, Illinois – 9. lokakuuta 1941) oli yhdysvaltalainen laulaja ja näyttelijä, joka työskenteli elokuvissa ja teatterilavoilla.


title: Helen Morgan (laulaja)

text: Helen Riggins -nimiseksi syntynyt Morgan oli maanviljelijän ja opettajan tytär, mutta hänen nimensä vaihtui Morganiksi äidin avioituessa uudelleen. Äidin toinen avioliitto päättyi eroon, ja hän muutti Chicagoon tyttärensä kanssa. Morgan ei koskaan valmistunut koulusta kahdeksannen luokan jälkeen ja työskenteli erityyppisissä ammateissa. Vuonna 1923 hän osallistui Kanadassa Miss Montreal -kilpailuun, mutta putosi jatkosta, kun hänet huomattiin Yhdysvaltain kansalaiseksi. Hän toimi myös avustajana elokuvissa, otti laulutunteja ja lauloi chicagolaisissa salakapakoissa.


title: Helen Morgan (laulaja)

text: Helen Morganin korkea, ohut ja jokseenkin värisevä ääni ei ollut muodikas sentyyppisissä 1920-luvun lauluissa, joihin hän oli erikoistunut, mutta siitä huolimatta hänestä tuli hyvin suosittu rakkauslaulujen laulaja. Tästä näyttää tulleen hänen vakituinen tyylinsä hänen esiintyessään Billy Rosen Backstage Clubilla vuonna 1925. Morgan joi liikaa ja esiintyi usein juovuksissa. Tämän kauden aikana useat chicagolaiset gangsterit yrittivät auttaa häntä rahoittamaan oman yökerhon perustamista. Kieltolain valvojat pitivät häntä tarkasti silmällä ja hänen yrityksensä epäonnistuivat.


title: Helen Morgan (laulaja)

text: Florenz Ziegfeld pani Morganin merkille tämän tanssiessa hänen tuottamansa elokuvan "Sally" (1923) kuorossa. Morgan meni esiintymään teatteri Ziegfeld Folliesiin vuonna 1931, Folliesin viimeisen toiminnassa olleen vuoden aikana. Tänä ajanjaksona hän opiskeli vapaa-aikanaan musiikkia Metropolitan-oopperassa.


title: Helen Morgan (laulaja)

text: Vuonna 1927 Morgan esiintyi Julie LaVernenä "Show Boat" -musikaalin alkuperäisessä näyttelijäkaartissa. Se on yksi hänen parhaiten tunnetuista rooleistaan. Morgan lauloi ”Billin” (sanoitukset P. G. Wodehousen ja Oscar Hammerstein II:n käsialaa) ja ”Can’t Help Lovin Dat Manin” kahdella näyttämökierroksella ja kahdessa elokuvassa 11 vuoden aikana. Ensimmäisessä vuonna 1929 "Show Boatista" tehdyssä elokuvaversiossa Morgan esitti ainoastaan lauluprologeja; Alma Rubens esitti Julieta varsinaisessa elokuvassa, joka on suurimmaksi osaksi mykkä. Morgan esitti kuitenkin roolin vuoden 1936 elokuvasovituksessa.


title: Helen Morgan (laulaja)

text: Esiinnyttyään vuoden 1929 versiossa "Show Boatista" Morganista tuli Kernin ja Hammersteinin Broadway-musikaalin "Sweet Adelinen" tähti. Nimi oli sanaleikki eräästä kuuluisasta parturikvartettilaulusta. Tässä musikaalissa Morgan esitti laulut ”Why I Was Born” ja ”Don’t Ever Leave Me”. Kummallista kyllä, kun "Sweet Adeline" elokuvattiin vuonna 1934, Morganin rooli siirrettiin hänen tulevalle "Show Boatin" näyttelijäkumppanilleen, Irene Dunnelle, joka omasi hienon sopraanoäänialan, mutta ei oikeastaan ollut mikään rakkausballadien laulaja.


title: Helen Morgan (laulaja)

text: 1930-luvun lopulla Morgan pestautui show’hun Chicagon Loop Theaterissa. Hän vietti myös paljon aikaa maatilallaan High Pointissa, New Yorkissa. Alkoholismi verotti hänen voimiaan ja hän joutui sairaalaan myöhään vuonna 1940. Hänen urallaan tapahtui jonkinlainen comeback vuonna 1941 manageri Llyod Johnsonin ansiosta. Vuosikausia kestänyt alkoholin väärinkäyttö vaati kuitenkin veronsa. Hän luhistui näyttämölle "George White’s Scandalsia" esittäessään ja kuoli maksakirroosiin 8. lokakuuta 1941 Chicagossa.


title: Helen Morgan (laulaja)

text: Morgan oli naimisissa kolmesti. Ensimmäinen puoliso oli hänen ihailijansa Lowell Army, jonka hän tapasi ensimmäisen kerran näyttämön takaovella hänen esiintyessään "Sallyssa". Toisen puolisonsa, Maurice ”Buddy” Maschken, kanssa hän avioitui 15. toukokuuta 1933, mutta liitto päättyi eroon vuosia myöhemmin. 27. heinäkuuta 1941, muutamia kuukausia ennen kuolemaansa, Morgan meni naimisiin managerinsa Llyod Johnsonin kanssa.